
הכנסת העשרים
מושב שני
<פרוטוקול מס' 151>
מישיבת ועדת הפנים והגנת הסביבה
יום רביעי, כ"ט באדר א התשע"ו (09 במרץ 2016), שעה 9:40
<סדר היום:>
<הצעת חוק כלי הירייה (תיקון מס' 18), התשע"ו-2016>
הכנה לקריאה שנייה ושלישית
נכחו:

<חברי הוועדה:> 
דוד אמסלם – היו"ר
זאב בנימין בגין

נאוה בוקר 

יואב בן צור

אורי מקלב

רויטל סויד 

בצלאל סמוטריץ'
רחל עזריה

חברי הכנסת:
ענת ברקו

דב חנין
יעל כהן-פארן

שולי מועלם-רפאלי

מיכל רוזין

<מוזמנים:> 
	תנ"צ אמיתי לוי
	–
	רח"ט אבטחה, אג"מ, המשרד לביטחון פנים

	יואל הדר
	–
	עו"ד, היועץ המשפטי, המשרד לביטחון פנים

	סנ"צ יונתן זייטק
	–
	רמ"ד רישוי, אג"מ, המשרד לביטחון פנים

	רפי עציון
	–
	עו"ד, עוזר ליועץ המשפטי, המשרד לביטחון פנים

	מאיר פוקס
	–
	עו"ד, עוזר ליועץ המשפטי, המשרד לביטחון פנים

	ליאור חיימוביץ'
	–
	לשכת השר לביטחון פנים

	שבתאי גרברציק
	–
	דובר המשטרה למגזר החרדי, המשרד לביטחון פנים

	גבריאלה פיסמן
	–
	עו"ד, משרד המשפטים

	רעות בינג
	–
	עו"ד, משרד המשפטים

	יוחאי וג'ימה
	–
	ראש מינהל ביטחון וחירום, מרכז השלטון המקומי

	חיים נוגלבלט
	–
	יו"ר איגוד ממוני הביטחון ברשויות המקומיות, מרכז השלטון המקומי

	אביב ישראל ארוך
	–
	מנהל חברת אבטחה, השמירה, הארגון הארצי של חברות האבטחה בישראל

	ולדימיר סברדלוב
	–
	נציג ציבורי למאבטחים

	רומן ליטרובניק
	–
	בן משפחה למי שנרצח בידי מאבטח

	רלה מזלי
	–
	מייסדת "האקדח על שולחן המטבח"

	גלית לובצקי
	–
	עו"ד, "האקדח על שולחן המטבח"

	אבנר עורקבי
	–
	יו"ר אהב"ה וחבר בפורום הנכים בישראל

	יוסי עמרם
	–
	המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
מירי פרנקל שור
עידו בן יצחק

רועי שליין (מתמחה)
<מנהלת הוועדה:>
לאה קריכלי
<רישום פרלמנטרי:>
אהובה שרון, חבר המתרגמים
<הצעת חוק כלי הירייה (תיקון מס' 18), התשע"ו-2016>
<היו"ר דוד אמסלם:>
אני מתנצל על האיחור. אתם יודעים יותר ממני מה קרה, אבל משעה 7:30 עד לכאן, שעתיים. אנחנו לא מתלוננים וזה בסדר.
אני מתכבד לפתוח את ישיבת ועדת הפנים והגנת הסביבה. על סדר היום הצעת חוק כלי הירייה (תיקון מס' 18), התשע"ו-2016, הכנה לקריאה שנייה ושלישית.

אתם רוצים להתחיל בהקראה או קודם לשמוע את המשרד לביטחון פנים?

<יואל הדר:>
אנחנו מדברים על העיקרון ואחרי כן הקראה.

אדוני, כפי שכולנו יודעים, לצערנו מדי יום - - -

<היו"ר דוד אמסלם:>
אם עוד פעם תקרא לי אדוני, אני אוציא אותך. דודי.

<יואל הדר:>
בסדר. שם מכובד. איך שדודי וכולם כאן יודעים, אנחנו נמצאים בסיטואציה, אפילו כמה שנים, שלצערנו מדי יום או מדי זמן מה יש בעיה של פיגועי פח"ע במדינת ישראל ולאו דווקא באזורים מסוימים, אם בירושלים, אם באזור המרכז, אם בצפון. המדינה נדרשת לתת מענה לבעיה הזאת, אם באמצעות הוספה של נשקים פרטיים כדי לאפשר לאנשים גם להגן על עצמם וגם להגן על הזולת במידת הצורך, במידה שהם רואים לנגד עיניהם איזשהו אירוע. מאחר שיש לנו גם מאבטחים שנמצאים במקומות התעסוקה שלהם, סברנו כבר לפני כמה שנים שזה לא הדבר הרצוי וזה לא הכלל, אבל בתקופות מסוימות שיש אירועים כמו שקרו אתמול וקרו שלשום וקרו לאחרונה, יש צורך לאפשר גם למאבטחים לקחת את נשקם הביתה על אף כל הסיכונים. אנחנו מודים שיש כאן נושא של סיכונים והאמת היא שזה איזון בין סיכונים ולא בין סיכויים, כדי לשמור על אזרחי ותושבי מדינת ישראל במידת האפשר, בצורה מיטבית, כדי לנטרל את המפגעים כמה שיותר מהר כדי שהם לא ימשיכו במרוץ ההתאבדות שלהם.

בחוק הקיים זה לא היה ברור.

<היו"ר דוד אמסלם:>
בוא נתקדם. את הצורך אנחנו מבינים, כי אם לא, לא הייתי כאן בדיון. בוא נתקדם. מה שאתה אומר, זאת כבר הודעה לעיתונות.

<יואל הדר:>
אני יודע שיש אנשים שיתנגדו לזה.

<היו"ר דוד אמסלם:>
לא חשוב. אנחנו מכירים את הטעמים להתנגדות שגם להם יש משקל.

<יואל הדר:>
לא אמרתי שלא, ולכן הסברתי.

<היו"ר דוד אמסלם:>
אנחנו גם מכירים את הטעמים החשובים של הממשלה. לא בכדי הבאתם את זה היום.

<יואל הדר:>
נכון.

<היו"ר דוד אמסלם:>
גם את החוק הקודם אני מניח שהביאה הממשלה. בוודאי הייתה תמיכת הממשלה בנושא עת חוקק החוק בזמנו, ב-2008, לגבי הנושא של ההגבלה של כלי הנשק. זה היה נכון לשעתו וכרגע הממשלה רואה סיטואציה אחרת שבוודאי שיש בה הרבה הגיון ולכן אנחנו כאן.

<יואל הדר:>
אנחנו מבקשים בשלושה פרמטרים לקבוע את האפשרות. ראשית, אנחנו רוצים לתת לצורך שמירה של שלום הציבור וביטחונו לתקופה מסוימת שתיקבע על ידי פקיד הרישוי כך שיהיה גורם אחד שיאשר את זה. כאשר יש מקומות בהם יש סכנה להשאיר את הנשק באותו מקום, כמו מוסדות חינוך, צריך לא לאפשר להשאיר את הנשק באותו מקום שהוא מקום בעייתי אלא לאפשר למאבטח לקחת את הנשק אתו. כל יום מתעוררות סיטואציות אותן אנחנו לא יכולים לצפות וכאן הסכמנו שהשר, באישור הוועדה, אם יש איזשהו אירוע שלא חשבנו עליו =- - -

<מירי פרנקל שור:>
לא הסכמנו על זה.

<יואל הדר:>
אנחנו. לא אתם. אם אין הסכמה, אני חוזר בי אבל אני חשבתי שיש הסכמה בנושא. 

<היו"ר דוד אמסלם:>
אתם דיברתם ביניכם?

<מירי פרנקל שור:>
בעקבות השיחה.
<היו"ר דוד אמסלם:>
אתם ישבתם עם המשרד לביטחון פנים כדי לסגור את הפרטים?

<יואל הדר:>
אם יש טעמים מיוחדים שלא חשבנו עליהם, צריך לפרט את הטעמים. אם ייתנו החרגה לטובת טעמים שלא חשבנו עליהם, חשבנו שיש מקום לאפשר את הדבר הזה.

<היו"ר דוד אמסלם:>
איזה טעמים מיוחדים?

<יואל הדר:>
זה בדיוק העניין. אם הייתי יודע איזה טעמים - - -

<היו"ר דוד אמסלם:>
אז למה לך להכניס את זה?

<יואל הדר:>
כי אני לא רוצה להשאיר מצב שאני לא יודע.

<היו"ר דוד אמסלם:>
אני אסביר. החוק עולה היום בגלל הסיטואציה הביטחונית.

<יואל הדר:>
נכון.

<היו"ר דוד אמסלם:>
אני מניח שהשר יקבל החלטה, הממשלה קיבלה החלטה שהשר מוביל את זה, בגלל הסיפור הביטחוני. מחר-מחרתיים, אני מקווה בעזרת השם, ירד הסיפור הביטחוני, יחזור הסיפור האזרחי. אני מניח שבזמנו גם הממשלה חוקקה את זה ואם לא חוקקה את זה, היא בוודאי תמכה בזה אז כי היה סיפור אחר שהוא גם בעייתי כשלעצמו. אלה האיזונים.

מה הכוונה משיקולים אחרים, מעבר לביטחון?

<יואל הדר:>
אני לא יודע.

<היו"ר דוד אמסלם:>
תן דוגמה. מה עולה בדעתך? שאנחנו רוצים להוסיף מסיים במדינת ישראל ואז פתחנו מפעל לנשק ואנחנו רוצים שכולם יסתובבו עם נשקים ברחובות? אנחנו עושים בול קליעה ברחובות ואומרים לאנשים שמותר להם גם לירות להנאתם?

בוא נתקדם. זה נשמע לי מאוד סביר.

<יואל הדר:>
הצעתי משהו ואני חושב שההצעה שלי לא צריכה להיאטם על ידי אוזני הוועדה. אני אומר לך מה הצעתי. אתם יכולים אחר כך לשלול את זה, אבל אני הצעתי, מאחר שאני לא יכול לצפות את זה, שהשר באישור הוועדה. 
<היו"ר דוד אמסלם:>
אין בעיה. אני יכול לקבל את זה למרות שאני לא רואה בזה שום נפקא מינא. זה עניין של החוג לפילוסופיה. לפעמים המשפטנים הולכים לקצוות כאילו לומדים גמרא. אני יכול לקבל את הנוסח שאתה אומר אבל לדעתי הנפקא מינא היא שאין בזה שום דבר.

<יואל הדר:>
יכול להיות שזאת תיבה ריקה, אבל כדי לשמור את האופציה - - -

<היו"ר דוד אמסלם:>
למה לך להכניס תיבות ריקות?

<יואל הדר:>
אני אוהב לשמור אופציות.

<מירי פרנקל שור:>
סעיף (ב) הוא מספיק רחב ולכן אתה לא צריך.

<יואל הדר:>
יכול להיות, אבל אני אוהב לשמור אופציות. זה תלוי בכם.

<היו"ר דוד אמסלם:>
כל סוגיה היא בהחלט סוגיה בטיחותית. אתה יכול להכניס כל נושא למעטפת הביטחון. לכן יש לך ארגז עצום ולא עוד קופסה קטנה, אבל אם תרצה, תתעקש, אני לא רואה בזה משהו דרמטי.

בואו נתחיל בהקראה. 

<עידו בן יצחק:>
הצעת חוק כלי הירייה (תיקון מס' 18),(כלי ירייה המשמשים לשירותי שמירה), התשע"ו-2016
1. תיקון סעיף 10ג

בחוק כלי הירייה, התש"ט-1949, בסעיף 10ג-

(1) בסעיף קטן (ב), במקום "לאזור שבו הוא מועסק" יבוא "למקום ולפרק הזמן שבהם מתבצעת השמירה".
(2) אחרי סעיף קטן (ג) יבוא:

"(ד)
על אף האמור בסעיף זה, הרשות המוסמכת רשאית לקבוע הוראות בעניינים אלה:

(1) נשיאה והחזקה של כלי ירייה שניתן עליו הרישיון המיוחד, בידי מועסקים בשירותי שמירה, כולם או חלקם, גם שלא במקום או בפרק הזמן שבהם מתבצעת השמירה, באחד או יותר מאלה:

(1) מטעמים של שמירה על שלום הציבור וביטחונו, לתקופה שתקבע.

(2) בנסיבות שבהן השארת כלי הירייה במקום שבו מתבצעת השמירה עלולה, לדעת הרשות המוסמכת, לגרום סכנה לשומר, לאדם אחר או לציבור.

(3) מטעמים מיוחדים אחרים שתפרט.

(2) נטילת כלי הירייה לצורך ביצוע השמירה מהמקום שבו מאוחסנים דרך קבע כלי הירייה שעליהם ניתן הרישיון המיוחד והחזרתו לאותו מקום".

<רחל עזריה (כולנו):>
בתקופה שבה לא היה ניתן לקחת כלי נשק הביתה, צומצמה בצורה משמעותית מספר העבירות בהן השתמשו בכלי הנשק לצורך רצח של בני משפחה או חפים מפשע בין 2002 ל-2013 לפחות 33 חפים וחפות מפשע נפלו קורבן לנשק אבטחה שנישא מחוץ למסגרת העבודה.

לכן אני מבקשת להוסיף הסתייגות האומרת שהרשות המוסמכת לא תאשר נשיאה ואחזקה של כלי ירייה מחוץ לאזור שבו מועסק בעל הרישיון, במקרה שלבעל הרישיון יש רישום בדבר עבירות אלימות במשפחה או עבירות אלימות אחרות.

<היו"ר דוד אמסלם:>
תודה. יואל, מה עמדתכם?

<יואל הדר:>
לא צריך את זה בחוק כי אוטומטית המשטרה לא נותנת. זה חלק מהפרמטרים של המשטרה.

<רחל עזריה (כולנו):>
רישום, לא הרשעה. רישום. איזשהו רישום על איזושהי תלונה.

<היו"ר דוד אמסלם:>
מה שאומרת חברת הכנסת עזריה, בגדול היא מעלה טענה שיש בה הרבה הגיון. 

<יואל הדר:>
מה זה רישום?

<רחל עזריה (כולנו):>
כל רישום במשטרה. אנחנו לא פוגעים בזכות שלו לתעסוקה, אנחנו רק אומרים שהוא לא יכול לקחת את הנשק הביתה. אנחנו עושים עוד איזו הגנה, אם יש איזשהו רישום.

<אמיתי לוי:>
כל מי שיש לו עבירה - - -

<רחל עזריה (כולנו):>
לא עבירה. רישום.

<היו"ר דוד אמסלם:>
תציג את עצמך.

<אמיתי לוי:>
ראש חטיבת האבטחה והרישוי. ברגע שנכנס דיווח על אלימות במשטרה, אפילו תלונה או כל דבר אחר, אצלנו זה נרשם ואנחנו באופן אוטומטי כבר נוקטים בפעולה. אנחנו לא צריכים לחכות, זה ממש מובנה אצלנו. 

<רחל עזריה (כולנו):>
גם אם יש רישום ישן?

<אמיתי לוי:>
מה זה רישום ישן? כמה שנים?

<רחל עזריה (כולנו):>
אנחנו צריכים להתמודד עם העובדה. אני רוצה שזה בעצם יהיה לתמיד במובן של לקחת כלי נשק הביתה. אנחנו הצלחנו להציל חיים של 33 אנשים.

<אמיתי לוי:>
זה לא מזה.

<רחל עזריה (כולנו):>
למה לא?

<אמיתי לוי:>
זה לא דרך זה. הנתונים שלך הם שונים מאלה שאנחנו רואים. נעשו הרבה פעולות במשך השנים במיון ובהכשרות ובהסמכות, כך שאי אפשר להסתמך על נתונים של העבר ולהגיד מה שהיה, זה מה שזה. המאבטחים של היום, זה לא אותו הדבר. שמונים אחוזים מהם כבר הולכים עם הנשק הזה הביתה כבר שנה וחצי בגלל החרגות זמניות, בגלל המצב, ולא קרה שום דבר. זאת לא הסיבה. אנחנו יודעים היום לבוא ולהצביע על הסיבות האלה ולכן אנחנו מתמודדים עם זה בדרכים אחרות. חבל ללכת סתם לפופוליזם זול.

<רחל עזריה (כולנו):>
אל תגיד את זה.

<אמיתי לוי:>
לא את. אני מתייחס לכל האמירות האלה.

<רחל עזריה (כולנו):>
אנחנו יודעים – למדתי גם באוניברסיטה – על הפערים בין דרכי ההתאבדות נניח של גברים ונשים או על מה שקרה באנגליה – אני אקח את זה דווקא למקום רחוק כי לפעמים זה מקל על הדיון – כאשר פעם השתמשו בגז בישול שהוא מסוכן, הגז עצמו מסוכן, והיו הרבה יותר התאבדויות של נשים. ברגע שעברו לגז שהוא לא מסוכן אלא הוא מסוכן רק כאשר האוויר נגמר, היו הרבה פחות התאבדויות של נשים. ברגע שאתה מאפשר פחות כלים שמאפשרים אלימות, ברגע שאתה מאפשר פחות כאלה במרחב, יש לזה השפעה כי יש פחות אפשרויות.

אני אומרת כל רישום. מה אכפת לך שזה יהיה כל רישום? אם אתה אומר שגם כך זה קורה, אז מה אכפת לך?

<אמיתי לוי:>
כמה שנים אחורה את רוצה ללכת?

<רחל עזריה (כולנו):>
מבחינתי, לקחת הביתה את הנשק, לתמיד. איזו הגנה אתם נותנים?
<אמיתי לוי:>
הסברתי.

<היו"ר דוד אמסלם:>
תסביר לי מה הסברת.

<אמיתי לוי:>
היום אנחנו יודעים לבחון ולהסתכל על הנתונים האמיתיים ברישומים של המשטרה. רוב הרציחות, כמו שאתם יודעים, 99.8 אחוזים נעשו לא בכלי נשק ואת זה אנחנו יודעים. זה בסכינים. לא ראיתי כאן הצעה לקחת את ארקוסט ולהוציא אותו.

<היו"ר דוד אמסלם:>
לא חשוב. דבר אלי. זה בא ממקום טוב.

<אמיתי לוי:>
הרעיון המרכזי שאנחנו היום, כמה שנים אחרי תהליכי המיון, ההכשרות וההסמכות של המאבטחים, נמצאים במקום אחר לגמרי מאשר היה בעבר. לפני עשר שנים, לפני שמונה שנים, המצב היה שונה לגמרי וכל מי שהיה פנוי באלנבי, היה, אבל היום זה אחרת לגמרי. הם נבדקים. יותר מזה, אנחנו הכנסנו פנימה לתוך מערכות הבדיקה שלנו, שכל מי שיש לו עבירת אלימות, ובטח אלימות במשפחה או כל דבר אחר - - -

<היו"ר דוד אמסלם:>
אתה אומר שבאופן בסיסי העסק מובנה.

<קריאה:>
יש גם בדיקה פסיכולוגית, מה שלא היה בעבר.

<היו"ר דוד אמסלם:>
הבנתי. מתקדמים.

<רחל עזריה (כולנו):>
רגע. הם מדברים על עבירות אלימות.

<קריאה:>
לא רק הרשעה.

<אמיתי לוי:>
כל תלונה.

<מירי פרנקל שור:>
כל רישום משטרתי שהייתה לך תלונה במשטרה.

<אמיתי לוי:>
ברור.

<מירי פרנקל שור:>
זה נכנס.

<רחל עזריה (כולנו):>
אז למה שזה לא יהיה כתוב בחוק שהרשות המוסמכת לא תאשר נשיאה? למה שלא נוסיף את זה?

<יואל הדר:>
מתוך ה-לאו, אתה לומד את ה-הן. זאת אומרת, מותר לתת לו לצורך אבטחה ולא רק אם הוא לוקח את זה הביתה. אנחנו לא רוצים גם לתת לו נשק.

<רחל עזריה (כולנו):>
לא. תנסח משהו שהוא לא לאו.

<היו"ר דוד אמסלם:>
רחל, הבנתי את העניין ואני רוצה להתקדם. אני מקבל את העמדה שלהם. זה כבר מובנה בתוך הסיפור הזה.

<רחל עזריה (כולנו):>
אנחנו לא יודעים שזה באופן מוחלט מובנה. זה לא ברור.

<היו"ר דוד אמסלם:>
מה שיואל אומר, בלי קשר לחוק הזה, שהיום בן אדם שרוצה לבקש רישיון לנשק, זה בכלל בחוק אחר, היום עושים לו בדיקות ואם יש לו עבירה פלילית או תלונה או משהו שהעיד על עבר אלים אצלו, הם לא נותנים לו את הנשק.

<מירי פרנקל שור:>
מי שיש עליו תלונה, לא מקבל נשק?

<אמיתי לוי:>
יותר חמור. 

<רחל עזריה (כולנו):>
אז למה שאלתם אותי כמה שנים אחורה?

<מירי פרנקל שור:>
עזבו את הבדיקות הפסיכולוגיות. מי שיש לו רישום משטרתי על עבירת אלימות, לא מקבל נשק? או אלימות במשפחה, לא מקבל נשק?

<רחל עזריה (כולנו):>
זאת המציאות?

<מירי פרנקל שור:>
הוא לא יכול להיות מאבטח עם נשק ועם רישיון לנשק?

<אמיתי לוי:>
כל תלונה שמגישים למשטרה על עבירת אלימות במשפחה או בכל צורה אחרת, באופן אוטומטי חוקר המשטרה לוקח לו את הנשק, גם אם יש לו נשק פרטי.

<מירי פרנקל שור:>
לא, לא לוקח לו את הנשק. מלכתחילה. זה מה ששואלת חברת הכנסת עזריה.

<עידו בן יצחק:>
לפני שלוש שנים הייתה תלונה על אלימות במשפחה והיום הוא מגיע להיות מאבטח.

<אמיתי לוי:>
התלונה נבדקה. נגמר הסיפור. אז מה?

<רחל עזריה (כולנו):>
לא. זה לא טוב. אלימות במשפחה, אנחנו יודעים איך זה קורה. יש תלונה, בודקים, לא יודעים, סוגרים ואז שוב יש תלונה. תמיד במקרה של הנשים שנרצחות אומרים שהכתובת הייתה על הקיר, היא התלוננה, סגרו, פתחו, לא האמינו לה, היא חזרה בה כי היא רצתה לחזור אליו, אבל זה לא משנה כי אנחנו לא יכולים שיהיה לו נשק.

<היו"ר דוד אמסלם:>
אני רוצה להבין את העניין. אני הבנתי את הרעיון אבל אני רוצה לקחת את זה למקום השני. מישהי באה והגישה תלונה. באה משטרת ישראל וחקרה את התלונה. דרך אגב, גם אם היא סוגרת את התלונה, המשטרה מחויבת לבדוק את התלונה כי מדובר באלימות. הסתבר שהבחורה שיקרה. אז מה, הבן אדם הזה לא יכול להיות אף פעם שומר?

<רחל עזריה (כולנו):>
הוא יכול. הוא רק לא יכול לקחת את הנשק הביתה.

<היו"ר דוד אמסלם:>
הוא לא יכול לקחת את הנשק הביתה? למה? נעניש אותו על הדרך? למה?

<רחל עזריה (כולנו):>
אתה לא מעניש. 

<היו"ר דוד אמסלם:>
קחי שתי דקות למרות שזה לא הנושא.

<רחל עזריה (כולנו):>
אבל זה נושא מאוד חשוב. כולנו כאן יושבים בחדר הזה כי אנחנו רוצים להציל חיים. נכון? כמו שאתה אמרת, יש כאן איזונים איך מצילים חיים. האם אנחנו דואגים להציל חיים בגלל פיגועים, שאנחנו נמנע פיגועים דרך זה שלמאבטחים יהיה את הנשק לקחת הביתה, ומצד שני אנחנו יודעים שהייתה תופעה של רצח של חפים מפשע באופן כללי, גם בתוך המשפחה וגם התאבדויות. לכן מה שאני מציעה, אני לא פוגעת בחופש העיסוק של האדם. אדם יכול לעבוד כמאבטח. אני לא נכנסת לזה כי פגיעה בחופש העיסוק היא פגיעה מאוד חריפה אם לא מוכח משהו באופן ברור. אבל כאן אני לוקחת עוד קו של הגנה.
<היו"ר דוד אמסלם:>
אני הבנתי. את חוזרת על עצמך. אני לא מקבל את העמדה שלך.

<רחל עזריה (כולנו):>
אני אגיד לך מה הבעיה. הרבה מאוד פעמים, במקרים של אלימות במשפחה, זה לא שאותה אישה משקרת אלא היא רוצה לחזור אליו. הרי אלה מערכות יחסים לא בריאות. האישה הזאת, גם אם יש לה מערכת יחסים לא בריאה, אנחנו לא רוצים שהיא תירצח. כמעט תמיד כאשר נשים נרצחות בתוך המשפחה, כמעט תמיד הייתה הכתובת על הקיר. היו תלונות ונגיד היא לא מסתדרת כלכלית ולכן היא חוזרת אליו. הדברים האלה קורים כל הזמן. אני חושבת שכוועדה אנחנו צריכים לקחת עוד צעד של ההגנה על אותן נשים.

<היו"ר דוד אמסלם:>
בגדול אני שומע את מה שאת אומרת. אני מבין שאתם בודקים את העניין מילא. דרך אגב, אלה לא רק מאבטחים אלא אני מניח שזה גם לגבי מישהו שיש לו רישיון נשק בלי קשר לאבטחה. רוב האנשים שיש להם נשק, לדעתי הם לא עוסקים באבטחה אלא יש להם נשק אישי. אני מניח שאם יש בעיית אלימות אצל אותו גורם שאתם חושבים, אתם דואגים לטפל בנשק הפרטי שלו, גם אם הוא לא מאבטח.

<יואל הדר:>
נכון.

<אורי מקלב (יהדות התורה):>
אני חושב שמה שמעלה חברת הכנסת עזריה, זה נושא חשוב מאוד. בתוך שינוי החוק הזה בעצם משתלבת השאלה האם לאפשר לקחת נשק הביתה או לא. הרי זה שמנענו לקחת נשק הבית, היה מתוך חשיבה שכמה שפחות יסתובבו עם נשק. הנסיבות השתנו וחשבנו שבמערכת האיזונים צריך היום לעשות הפוך, כן לתת את הנשק ולמצוא איך אנחנו מסייגים את זה.

<מירי פרנקל שור:>
מעבר לתת סמכות לשר לשאת נשק כאשר הוא מחליט שהמצב הביטחוני דורש זאת? זאת פסקה (1).

<אורי מקלב (יהדות התורה):>
זאת פסקה (1). כן.

<מירי פרנקל שור:>
עכשיו מדברים על פסקה (2), מקומות שאי אפשר לאחסן את הנשק.

<אורי מקלב (יהדות התורה):>
זאת הרחבה כאשר האדם יישא את הנשק מאחר ואין לו מקום לאחסן אותו. במערכת האיזונים הזאת יש צדדים לכאן ולשם אבל לפעמים הנסיבות מחייבות שינויים. יכול להיות שבעוד שנה, אנחנו מקווים, נצמצם את האפשרות הזאת. אבל החשש למסוכנות צריך להיות האורים והתומים של המשטרה בכל נושא. אי אפשר לצמצם את זה רק לנושא של אלימות של מישהו שהיה לפני עשר שנים ואין עכשיו שום דבר. אני גם לא מומחה בקרימינולוגיה כדי לומר שאולי מישהו שאתה אומר שהוא אלים ויש חשש שהוא יפגע במישהו, אולי זה ידרבן אותו ומשאיר אותו במעגל האלימות ולא מאפשר להוציא אותו מהמחשבה שהוא כל הזמן חשוד כאילו הוא הולך לפגוע במשפחתו. 

לכן אני חושב שהרבה יותר חשוב לתת למשטרה את האינדיקציות שהיא צריכה לקבוע את המסוכנות ואת המניעה של מי שמחזיק נשק ומי שלא מחזיק נשק, כולל זה שהוא מאבטח או מישהו שסתם כך מחזיק נשק, כאשר הסף הגבוה היא האלימות במשפחה בגלל הניסיון. מכאן ואילך הם צריכים לקחת בחשבון את זה והאחריות צריכה להיות על האינדיקציות שהמשטרה עושה למי היא מאפשרת ולמי היא לא מאפשרת, למי היא מאפשרת בכלל נשיאת נשק ולמי היא לא מאפשרת, למי שהיה לו רישיון והיא לוקחת אותו ממנו, למי שיכול להיות מאבטח והוא יכול להיות רק מאבטח ולא לקחת את הנשק אתו החוצה. לכל אחד יש את הסביבה האלימה שלו ונכון שאלימות במשפחה היא מקום יותר רגיש.
לכן אני דווקא מתחבר למה שאמר היושב ראש שנראה לי שניסה לכוון את זה לכך שניתן למשטרה את האינדיקציות שהיא תקבע לעצמה את הרישיון ואת האישור לשאת נשק בצורה מוגבלת יותר או מוגבלת פחות כדי שהמשטרה תקבע לעצמה ולא אנחנו נקבע שתלונה או משהו, תהווה חסם. הרגישות הגבוהה ביותר היא מקום שיש חשש. אלימות במשפחה, מכאן ואילך צריכה להיות האינדיקציה של המשטרה. כל מי שיכול להיות, בכלל כל אינדיקציה, בין אם יש תלונה ובין אם אין תלונה, בין אם חוששים ובין מתוך מחקרים שיש לגבי אנשים כאלה, המשטרה היא זאת שקובעת למי היא מאפשרת ולמי היא לא מאפשרת, ממי היא מונעת ואת מי היא מגבילה, ולא התלונה.

<היו"ר דוד אמסלם:>
אני רוצה להציע משהו. אני רוצה להתקדם בעניין כי אני רוצה לבוא למהות ופחות לצדדים שהם פחות חשובים לי כרגע. בגדול אני מבין את מה שאומרת חברת הכנסת עזריה ויש בדברים שלה הגיון מסוים. נעזוב כרגע האם תהיה תלונה נגדו על כך שהוא אלים. אין שום סיבה כרגע שאנחנו נאפשר לו לקחת את הנשק כי דווקא בגלל אותם אנשים אנחנו חוקקנו את החוק הקודם. אני מניח שהחוק הראשון בא למנוע מאותם אנשים לקחת את הנשק.

אני רואה את הסיפור הזה בשוליים ולכן אני מקבל את מה שהיא אומרת ואני חושב שכדאי לנו להתקדם עם זה. בסך הכול אנחנו מאפשרים לאנשים לקחת כלי נשק הביתה, רובם אנשים הגונים, ישרים וטובים, 99,9 אחוזים הם כאלה.

<רחל עזריה (כולנו):>
הבעיה היא הפסיק אחד.

<היו"ר דוד אמסלם:>
אם זה היה עניין של עבודה, לא הייתי מסכים אבל גם אם זה עניין רק של מישהו שעושים לו לכאורה עוול בזה שלא נותנים לו לשאת את הנשק הביתה, זה לא נראה לי ביג דיל. זה בסדר, זה לא נורא. אני גם לא בטוח שהוא לא יאהב את הרעיון כי גם כך היום הוא לא לוקח את הנשק הביתה.

אני אישית חושב שתיקחו את ההערה. אני חושב שברגע שלבן אדם יש עבר פלילי או עבר של אלימות או שמשטרת ישראל חושבת שיש סיכוי שהוא עבר בעבר איזושהי עבירת אלימות, בוודאי שיש לה שיקול דעת לא לאפשר לו לקחת את הנשק הביתה. 

<יואל הדר:>
בתוך שיקול הדעת שלנו? אני אומר ששיקול הדעת הוא מעבר לזה. 

<היו"ר דוד אמסלם:>
אם זה מעבר לזה, אני אשמח.

<יואל הדר:>
אנחנו לא חושבים שהוא צריך בכלל לקבל נשק, לא הביתה ולא לא הביתה.

<היו"ר דוד אמסלם:>
לפעמים אני כותב דברים שהם מיותרים אבל אני עושה זאת כדי להרגיע את העניינים. תרשום עוד שתי מילים. בואו נתקדם. אני לא רואה בזה ממש את המהות.

<יואל הדר:>
אתה יוצר בעיה הפוכה. אנחנו היום עושים את כל השיקולים, רוצים ליצור לנו משהו מסוים, זום, שהוא בעייתי לכיוון השני.

<מירי פרנקל שור:>
הרי הכנסת החליטה בעיקרון שלא נותנים נשק הביתה. אתם באים ופותחים את העיקרון הזה כאשר אתם אומרים שיש לכם בעיה ביישום של החוק. מה עיקרו של התיקון? שיש מקומות שלא ניתן לאפסן את הנשק ולכן בנסיבות מסוימות או לא ניתן או מסוכן לשים שם איזושהי כספת, ולכן לא ניתן לאפסן את הנשק, ולכן אין ברירה והוא חייב לקחת את הנשק הביתה.

<יואל הדר:>
לא. זה אחד הדברים.

<היו"ר דוד אמסלם:>
המוטיבציות של החוק הזה הן כדי להגן מפני גניבות נשק או כדי שאנשים ילכו ברחוב ויוכלו להגן על האזרחים במידת הצורך? אני מבין שזה הכיוון.
<יואל הדר:>
נכון.

<מירי פרנקל שור:>
בואו נעשה סדר. פסקה (ד)(1)(א) מדברת על כך שכאשר לשר – הם ביקשו לומר הרשות המוסמכת, שזה יהיה הפקיד ואנחנו מציעים שזה יהיה השר – בתקופות מסוימות, כאשר יש מצב ביטחוני מסוים, סמכות השר - - -

<היו"ר דוד אמסלם:>
בוודאי שזה השר. זאת מדיניות של השר.

<יואל הדר:>
אבל השר קובע מדיניות כללית והוא לא נכנס לזה.

<מירי פרנקל שור:>
לא. הוא קובע.

<יואל הדר:>
את לא יכולה להגיד לא. עם כל הכבוד, יש דברים שהשר קובע מדיניות כללית אבל לא על כל החרגה והחרגה כשדנים לגבי מוסד כזה או אחר, זה יבוא אליו.

<מירי פרנקל שור:>
לא מדברים על מוסד. אתה לא מדבר על אותה פסקה. 

<היו"ר דוד אמסלם:>
אני כאן מתברבר בסיפור. אני רוצה ללכת בצורה שיטתית. בואו נעבור על הסעיפים, אחד אחד. אני עכשיו רוצה להישאר בהערה של רחל עזריה. יואל, יש לך בעיה עם זה?

<יואל הדר:>
כן. בחקיקה, כן.

<רחל עזריה (כולנו):>
למה?

<יואל הדר:>
ניסיתי להסביר. אנחנו היום שוקלים לא שייקחו את הנשק הביתה אלא שבכלל יהיו מאבטחים כי אותו מאבטח למשל, היה איזה מאבטח שלקח את הנשק שלו מעבודה וירה בעורך דין. זה בכלל לא קשור אם הוא לוקח את הנשק הביתה. אני אומר שאנחנו נגיד רק שהוא לוקח הביתה, הוא לא יכול לקחת, זה אומר שלעבודה אני לא אוכל להפעיל את השיקול הזה.

<רחל עזריה (כולנו):>
לא, זה לא נכון.

<יואל הדר:>
אני רוצה להפעיל את שיקול הדעת.

<רחל עזריה (כולנו):>
זה לא נכון. זה סעיף אחר. 

<יואל הדר:>
לא. זה לא סעיף אחר. זה כללי. אנחנו רוצים לשמור על ביטחון הציבור בכל המובנים. זה דבר שהוא מקביל.

<מיכל רוזין (מרצ):>
אתה רוצה שיקול ספציפי בעניין הזה.

<יואל הדר:>
לא, אני לא רוצה שיקול ספציפי. אני רוצה שיקול כללי.

<מירי פרנקל שור:>
אולי כדאי לעשות סדר בדברים כי אני חושבת שיש כאן עירוב של הפן הביטחוני עם הפן של יישום החוק. אני מציעה, כפי שהציע היושב ראש, לעבור תיקון תיקון, להסביר את התיקון ולהתמקד בהערות.

סעיף 10ג, סעיף קטן (ב). הממשלה מבקשת שההרשאה תוגבל לא רק לאזור אלא למקום מסוים, הגבלת נשיאת הנשק למקום ולפרק זמן שבו מתבצעת השמירה. אני חושבת שעל זה אין לנו הערות וזה בסדר.

עכשיו אנחנו עוברים לתיקון שבא להתגבר על האמירה הכללית של הכנסת שלא תהיה נשיאה של נשק, המאבטחים לא ייקחו אתם את הנשק אלא יאפסנו אותו במקום, וכאן מכמה טעמים. הטעם הראשון, אנחנו מדברים בפסקה (א), על טעמים של שמירה על שלום הציבור וביטחונו לתקופה שתיקבע. זאת אומרת, כאן אנחנו סברנו, בנסיבות ביטחוניות, שיש מקום כן לשאת הנשק, ההחרגה צריכה להיות של השר ולא של הפקיד. אני חושבת שעל זה יש הסכמה של הממשלה.

<היו"ר דוד אמסלם:>
בוודאי. כאן אני עומד על זה. זאת הסמכות של השר לקבוע ולא איזה פקיד שקם בבוקר ומחליט מהיום כולם כך כי ככה בא לו.

<מירי פרנקל שור:>
אנחנו אומרים לא רק לתקופה. אנחנו מבקשים להוסיף גם לאזור.

<יואל הדר:>
אני אסביר לך למה לא. 

<מירי פרנקל שור:>
יכול להיות שיש לך מצב ביטחוני באזורים מסוימים ואין לך במקומות אחרים. היות ואנחנו פורצים כאן את הקביעה שקבעה הכנסת, אתה אומר בהתאם למה שקבוע בפרק (ב)(1). אתה אומר שהשר יכול לקבוע על כל המדינה והשר יכול לקבוע שבתל אביב ובירושלים צריך לשאת נשק ובאילת לא צריך לשאת נשק. הכנסת אומרת, מכוונת את שיקול דעתו של השר, באיזשהו מקום כן יש לאפשר לכל האזרחים באותו אזור לתקופה שתיקבע והוא יכול לחזור ולהאריך את התקופה. אני חושבת שזה תיקון יותר מידתי מאשר כולם. הוא יכול גם וגם.
<יואל הדר:>
גם בכל הארץ וגם בכל אזור בנפרד?

<מירי פרנקל שור:>
אם יש צורך, בהתאם למצב הביטחוני.

<היו"ר דוד אמסלם:>
זה מה שקורה כשיש ויכוח בין שני משפטנים. בואו נתקדם. 

<מיכל רוזין (מרצ):>
זה מגביל את השר.

<היו"ר דוד אמסלם:>
אני אסביר. לשר יש סמכות, אם אנחנו נותנים לשר את הסמכות, הוא יכול לקבל את הסמכות בכל מקום והיכן שהוא רוצה.

<מיכל רוזין (מרצ):>
נכון. זאת הכוונה.

<היו"ר דוד אמסלם:>
אבל זה במהות של העניין. אם הוא בסוף חושב שזה רק בסופרמרקט במעלה אדומים, הוא אומר את זה.

<יואל הדר:>
ברגע שהשר קובע דבר כזה, אם יש אירוע זה לא בתל אביב ולא בירושלים.

<היו"ר דוד אמסלם:>
בואו נמשיך. יש לו שיקול דעת מלא.

<יואל הדר:>
בכל מקום שהוא רוצה בארץ.

<היו"ר דוד אמסלם:>
בדיוק. 

<מירי פרנקל שור:>
המילה אזור מתווספת לתיקון שלכם. אתם קבעתם רק לזמן ואנחנו מבקשים להוסיף את האזור.

<היו"ר דוד אמסלם:>
בסדר.

<יואל הדר:>
כל אזור ותוסיפי וגם שיש אפשרות לכל הארץ. 

<מירי פרנקל שור:>
בסדר.

<יואל הדר:>
גם בכל הארץ. גם אזור וגם כל הארץ.

<היו"ר דוד אמסלם:>
נוסיף שאפשר גם בכמה אזורים במקביל.

<מירי פרנקל שור:>
כן.

<יואל הדר:>
וגם כל הארץ.

<היו"ר דוד אמסלם:>
אנחנו נעשה ששיקול הדעת של השר יהיה בין 8 ל-10 בבוקר כי אז הוא הכי מפוקס בשעות האלה.

<מיכל רוזין (מרצ):>
אתה מזלזל, אבל זה לא נכון. יש הבדל בין להגיד הכול פתוח לבין - - -

<היו"ר דוד אמסלם:>
אני לא מזלזל. את לא תגידי שאני מזלזל. אני חושב שזה מה שנקרא אובר חוכם. 

<מירי פרנקל שור:>
לא.

<היו"ר דוד אמסלם:>
אני אומר מה אני חושב. שיקול הדעת של השר בכל נושא הוא תמיד מובנה בהגדרה. זאת אומרת, השר יכול להחליט כאן כן, שם לא, וזה בוודאי חלק מההגדרה ושיקול הדעת שלו. 

<מירי פרנקל שור:>
הממשלה כתבה רק את הזמן ואנחנו מבקשים גם את המקום.

<יואל הדר:>
גם אזור וגם בכל הארץ. שיהיה כתוב גם אזור וגם בכל הארץ.

<היו"ר דוד אמסלם:>
בסדר.

<מירי פרנקל שור:>
סעיף קטן (ב) הוא הליבה של התיקון. הליבה של התיקון באה להתגבר על הקביעה של הכנסת. הכנסת קבעה שמאבטחים לא יוכלו לקחת את כלי הנשק הביתה. עכשיו מבקשת הממשלה להתגבר על הקביעה של הכנסת ולתת סמכות לפקיד להחליט. כאשר יש נסיבות להשאיר את כלי הירייה במקום מסוים בו מתבצעת השמירה, יש בכך סכנה לשומר, לאדם אחר או לציבור, במקרים כאלה המאבטח ייקח את הנשק הביתה. כאן אנחנו מתחילים לפתוח את הסיפור.
<יואל הדר:>
אנחנו לא רוצים להתגבר על הכנסת. בכלל לא.

<היו"ר דוד אמסלם:>
אני לא הבנתי. אני חוזר לשאלת המהות שלי. אני מבין שהסיבה שאנחנו רוצים שאנשים ייקחו כלי נשק הביתה מהעבודה היא כמו שאמרתי קודם, שאם יהיה איזה אירוע תוך כדי הליכה ברחוב, הבן אדם יוכל להגן על שלום הציבור וכך יש לנו עוד מאבטח ברחוב.

<יואל הדר:>
זה סעיף (א) וזאת המהות.

<היו"ר דוד אמסלם:>
לטעמי סעיף הגניבות במקום העבודה הוא לא רלוונטי לעניין. זאת אומרת, זאת לא סיבה שהמאבטח ייקח את הנשק הביתה. גם כאשר חוקקו את החוק הקודם, גם אז היו גניבות. לא היום התחילו גניבות.

<יואל הדר:>
אלה לא הגניבות. אני אתן לך דוגמה כי היא מוחשית וקורית. מוסדות חינוך. אנחנו לא רוצים להשאיר כספת במוסדות חינוך בה יהיו הנשקים שבסוף היום השומר יכניס אותם, יוציא אותם, יש שם ילדים שמסתובבים. 

<היו"ר דוד אמסלם:>
הבנתי, אבל אני שואל למה היום אתה מעלה את זה. הרי לכאורה זה היה נכון גם לפני שמונה שנים ולפני עשר שנים. מה קרה היום? יש היום יותר גניבות?

<יואל הדר:>
אני אסביר. החוק הקיים, זה לא היה דבר ברור ואנחנו רוצים להבהיר. כל התקופה הזאת לא השאירו את הנשקים במוסדות חינוך כי לא לקחנו סיכון כזה מבחינה ביטחונית. אבל אנחנו רוצים לוודא היום בחוק שאנחנו עושים תיקון מפורש של הדבר הזה. זה חוקמ-1949. אנחנו רוצים לוודא שהדבר הזה יהיה ברור, שלגבי מוסדות מסוימים תהיה אפשרות לקחת את הנשק כי ההשארה במקומות האלה, היא יותר מסוכנת.

<היו"ר דוד אמסלם:>
לא הבנתי. לפעמים אני מבולבל מכל הסעיפים. אם החוק מאפשר שיקול דעת לשר לאפשר את זה בגלל נושא ביטחוני, אז למה עכשיו אתה בא לנושא של הכספת?

<יואל הדר:>
זה החריג. הזמן הביטחוני הוא זמן קצוב.

<היו"ר דוד אמסלם:>
אבל השר יחליט.

<רויטל סויד (המחנה הציוני):>
הוא מדבר בהנחה שהתקופה מצוינת.

<יואל הדר:>
רוצים שהשומרים יהיו בתוך בית הספר, עדיין רוצים להשאיר מאבטחים בבית הספר, אנחנו לא בזמן ביטחוני מיוחד.

<היו"ר דוד אמסלם:>
אני מודיע לך שאני מתנגד לעניין. אנחנו באים לחקיקה הזאת בגלל מצב ביטחוני מיוחד. אם יש מצב רגיל והכול בסדר, בואו נדון על הנושא של הכספות.

<יואל הדר:>
אלה לא הכספות. אם אתה משאיר את המצב הזה, מה שיקרה הוא שאם אתה לא תכניס את הסעיף הזה, המשמעות היא שיצטרכו להשאיר את הכספות בתוך בית הספר.

<היו"ר דוד אמסלם:>
ומה קורה עד היום?

<יואל הדר:>
עד היום לא נתנו להם את האפשרות הזאת.

<היו"ר דוד אמסלם:>
ומה הם עשו?

<יואל הדר:>
המאבטחים לקחו את הנשק.

<מירי פרנקל שור:>
מה קרה מ-2008 עד 2016?

<היו"ר דוד אמסלם:>
אחרי שחוקק החוק ב-2008, לפיו למאבטח אסור לקחת את הנשק, מה קרה? שמו כספות או הביאו את ברינקס לקחת את הנשק בסוף המשמרת למקום מאובטח?

<יואל הדר:>
לא.

<היו"ר דוד אמסלם:>
הפקידו אותו בתחנת המשטרה?

<יואל הדר:>
לא.

<אמיתי לוי:>
מוסדות החינוך הוחרגו והמאבטחים המשיכו לקחת את הנשק הביתה עד היום.

<היו"ר דוד אמסלם:>
הוחרגו בחוק?

<יואל הדר:>
לא.

<אמיתי לוי:>
בפועל הוחרגו ולקחו את הנשק הביתה.

<מירי פרנקל שור:>
בניגוד לחוק.

<יואל הדר:>
לא. אנחנו פירשנו בצורה מסוימת את החוק כדי שאפשר יהיה לעשות זאת ולכן אנחנו באים לכאן. הנושא היום הוא הבהרה. גם היום יש הוראות שעה שמתחדשות.

<היו"ר דוד אמסלם:>
חוץ ממוסדות חינוך? אני רוצה להתייחס למוסדות החינוך. כשאתם אומרים מוסדות חינוך, זה המאבטח בבית הספר בכניסה, נכון?
<יואל הדר:>
נכון.

<היו"ר דוד אמסלם:>
שהרשות המקומית אחראית עליו. היא מממנת אותו.

<יואל הדר:>
אנחנו מממנים.

<יוחאי וג'ימה:>
מימון משותף.

<היו"ר דוד אמסלם:>
בואו נעזוב את זה. אני לא בא לזה. היום החוק אומר שאנחנו לא רוצים לאפשר למאבטח לקחת את הנשק הביתה בגלל סיבה אחרת, בגלל שאנחנו מפחדים מאלימות בבית. יש בזה הגיון. הרי קרה משהו. לא סתם חוקקו את החוק בשנת 2008. קרה משהו. אני מניח שזה היה גם על דעת המשטרה ועל דעת כל העולם. באו לכאן ואמרו שאנחנו לא רוצים שבן אדם יגיע הביתה ומישהו ירגיז אותו מסיבה כלשהי – זה לא רק סיפור של נשים למרות שהנשים מנכסות את זה לעצמן - ודרך אגב, יש גם נשים מאבטחות שיכול להיות שגם הן יכולות להפעיל את הנשק אם מרגיזים אותן, גם גברים נרצחו ונהרגו, ולכן אנחנו חשבנו שנשק שמסתובב בבתים, עדיף לנו שהוא לא יסתובב שם. גמרת את העבודה, זה כלי מסוכן, שים אותו במשמרת, תבוא למחרת ותיקח אותו לייעודו. יש בזה הרבה הגיון וזה נכון. זה בטח מוריד את מפלס האלימות הקשה או את האופציה הזאת בקטע האזרחי, לא משנה למה וכמה, גם אם מישהו רב עם שכנו, הוא התעצבן על הבן שלו. זה נשמע הגיוני.

אז באו ואמרו שבמוסדות החינוך אתם תדאגו שהמאבטח לא ייקח את הנשק הביתה. לא רק מוסדות החינוך אלא בסופרמרקטים וכולי. 

אני רוצה לספר לכם שבמוסדות החינוך, הבעיה הכי פשוטה. הרי לכאורה מה צריך לעשות בסוף היום? אני לא בטוח שצריך לשים כספת בבית הספר בשביל אקדח אחד אלא יכול להיות מצב שחברת השמירה - - -

<קריאה:>
בדקנו את זה. זה בעייתי מאוד.

<היו"ר דוד אמסלם:>
היות ומוסדות החינוך באותה שכונה ובאותה עיר הם רבים, לא מדובר בגן אחד קטן בקצה העולם שלא נשלח אליו מכונית של הברינקס לקחת את הנשק. מערכת החינוך פרוסה בכל מקום ולפעמים מדובר במאות מוסדות חינוך. אני דווקא רואה את הסיפור של הסופרמרקט הרבה יותר בעייתי. יש סופרמרקט אחד בעיר אחת. כאן אני חושב שזה יותר פשוט לבוא בסוף המשמרת ולאסוף את הנשקים בצורה מסודרת, אפילו מבחינת העלויות. אתם החרגתם והשארתם את ההוא של הסופרמרקט ואמרתם לו שהוא ידאג שיאפסנו את הנשק שלו? דרך אגב, למה החרגתם את מוסדות החינוך?

<אמיתי לוי:>
מכמה סיבות. קודם כל, מהצד הבטיחותי והסיכון להשאיר את הנשק בבית הספר כי אנחנו יודעים מה קורה בבית הספר אחר הצהרים.

<היו"ר דוד אמסלם:>
ומה קורה בסופרמרקט או בסופר פארם? 

<אמיתי לוי:>
לגבי בתי הספר, בחנו את זה מכל הכיוונים, גם מנהלי בתי הספר, גם משרד החינוך, גם אנחנו, ולא מצאנו הצדקה להשאיר את זה שם כי כאשר מגיע מישהו ואחר כך הוא צריך לטעון את הנשק, לפרוק אותו, כל התהליכים האלה ביחד במגוון הסיכונים, ראינו שיותר נכון שילך אתו הביתה ויחזור אתו.

<היו"ר דוד אמסלם:>
לא נתת לי תשובה. אתה אמרת כמה משפטים יפים אבל לא נתת לי תשובה. אני מבין שכל מה שאמרת, זה תופס רק לגבי בתי הספר אבל מה קורה בסופרמרקטים ובתי קולנוע? זה לא תופס. שם לא צריך לפרוק נשק?

<אמיתי לוי:>
בבתי הספר, בגלל הריכוז הגדול של ילדים שנמצאים שם, בגלל שבבית הספר, אם נשאיר אותו בכספת או בכל צורה כזאת או אחרת, יש אחר הצהרים פעילות שם ואין שליטה ואין שם מאבטח. לא יודעים מי ניגש לחדר הזה. עלו לנו מטעם מנהלים של בתי הספר הרבה אופציות של אפשרות של גניבה או משחקים, סקרנות, ובמגוון של כל הדברים שעלו – אני לא ארד לכל הרזולוציות האלה – הגענו למסקנה.

<היו"ר דוד אמסלם:>
הבנתי. אני לא רוצה לפתוח את הדיון וללכת לשם. זה אירוע אחר לגמרי וזאת לא תכלית הדיון שלנו כרגע. אני מציע שאחרי שהנושא הביטחוני ירד מהפרק, נשוב ונדבר ונעשה חשיבה אצלכם. אני מרגיש שהעסק לא מבושל אצלכם.

<יואל הדר:>
הוא כבר קיים. אדוני, אנחנו צריכים את הסעיף הזה.
<היו"ר דוד אמסלם:>
לדעתי רוב המאבטחים הם במוסדות החינוך.

<קריאה:>
לא. ממש לא.

<מירי פרנקל שור:>
מה נכנס לפסקה (2) מלבד מוסדות חינוך?

<אמיתי לוי:>
יש כ-5,000 מאבטחים במוסדות החינוך.

<היו"ר דוד אמסלם:>
כמה יש בשאר המקומות?

<אמיתי לוי:>
בסביבות שבעים אלף.

<היו"ר דוד אמסלם:>
אני עדיין לא הצלחתי להבין למה החרגתם את מוסדות החינוך.

<יוחאי וג'ימה:>
אני ראש מינהל ביטחון וחירום במרכז השלטון המקומי. נבדקו אופציות לאפסנה. בהתחלה דיברו על אפסנת הנשק בבית הספר. דיבר על זה אמיתי. נבדקו עוד שתי אופציות כאשר האחת היא רכב ברינקס ואחת היא שיהיה מקום אחד אליו יתנקזו כל המאבטחים אלא שזה מצריך עוד שעות אבטחה נוספות, גם בהתחלה וגם בסוף. אם זה ברינקס, הוא מתחיל את הסיבוב.

<היו"ר דוד אמסלם:>
לא הבנת. אני רוצה להתקדם בדיון. אני יודע שה-ברינקס עולה כמה לירות.

<יוחאי וג'ימה:>
לא ה-ברינקס. שעות המאבטח. 

<היו"ר דוד אמסלם:>
גם את זה אני יודע. אני יודע שרכב ה-ברינקס, לא שעות המאבטח, עולה כמה לירות.

<יוחאי וג'ימה:>
אבל המאבטח צריך לחכות. 

<היו"ר דוד אמסלם:>
לא אמרתי לך שיצא רכב ברינקס אחד שיאסוף את כל הנשקים. יכול להיות שנוציא עשרה רכבים ואז הוא יחכה רק עוד חצי שעה. אבל זה לא הרעיון. אני לא בא לשם. אני אומר, יואל, שהחוק בא להסדיר את המצב הביטחוני היום. זה האינסנטיב כרגע ולכן הוא עולה עכשיו. דרך אגב, זה מאפשר לך הכול. אתה לא צריך סיבה, אתה לא צריך סיבה להחריג את בתי הספר, אולי יגנבו או לא יגנבו. יש היום מצב ביטחוני מסובך. ההצעה שלכם היא שאנשים יישאו את הנשק הביתה כדי שאם יהיה אירוע ביטחוני תוך כדי הליכתם הבית, הם יוכלו להתערב ולעזור לאזרחים. נשמע הגיוני. על הדרך אתה לא מכניס עכשיו את ההחרגה של מוסדות החינוך כי זה אירוע אחר לגמרי. אם מחר, דרך אגב, אין מצב ביטחוני וכל המצב הביטחוני במדינת ישראל מסתדר והכול בסדר, יש דיון עקרוני האם הבן אדם צריך לקחת את הנשק, כן או לא. הרי זה כבר קרה ב-2008.

<יואל הדר:>
מה שאתה אומר, כדי למנוע את המצב שישאירו את הנשק במוסדות החינוך - - -

<היו"ר דוד אמסלם:>
לא, לא ישאירו.

<יואל הדר:>
הם ישאירו.

<היו"ר דוד אמסלם:>
למה? אתה מאפשר לו לקחת את הנשק.

<יואל הדר:>
במה שאתה אומר, אתה הופך את המצב שרצינו שיהיה זמני.

<היו"ר דוד אמסלם:>
לא. זה בדיוק מה שאמרתי. העילה של החוק היום באה להסדיר מצב ביטחוני נתון. זה שיקול דעת של השר. השר יחליט מחר או בעוד שנה שהמצב הביטחוני השתפר והוא עושה צפירת הרגעה, אהלן וסהלן. זה השר מחליט. אתה על הדרך רצית להחריג את הנושא של מוסדות חינוך בדיון אחר.

<יואל הדר:>
לא. ממש לא.

<היו"ר דוד אמסלם:>
אז מה עשית?

<יואל הדר:>
לא הצלחתי להבהיר את עצמי. המצב הנורמלי הוא שמאבטח לא ייקח את הנשק הביתה בגלל הסיכונים.

<היו"ר דוד אמסלם:>
אתה מסכים לזה?

<יואל הדר:>
זה המצב הנורמלי.

<מירי פרנקל שור:>
זה הכנסת החליטה.

<היו"ר דוד אמסלם:>
נעזוב את הכנסת. אתם כמשרד לביטחון פנים מסכימים לזה?

<יואל הדר:>
כן. זה הכלל.

<היו"ר דוד אמסלם:>
אתם תומכים בעניין?

<יואל הדר:>
כן, זה הכלל. עכשיו אנחנו נמצאים במצב ביטחוני שונה והמצב הביטחוני השונה אומר שצריך מאבטחים בכלל עם נשק בגלל המצב הביטחוני. בגלל המצב הביטחוני המיוחד ומה שקורה עכשיו עם כל הדברים מסביב, אנחנו אומרים שהמאבטחים צריכים לקחת את הנשק הביתה. יכול להיות מצב שלמרות שאנחנו לא נהיה במצב מיוחד עד כדי כך אלא מצב - - -

<היו"ר דוד אמסלם:>
מה זה מיוחד? אני עכשיו לא מגדיר מה זה מצב ביטחוני מיוחד.

<רחל עזריה (כולנו):>
עכשיו אנחנו מבינים למה הוא לא רצה שזה יהיה רק לביטחון.

<יואל הדר:>
יכול להיות מצב שלא יהיו דקירות כל יום והמצב יחזור לרוגע מסוים, עדיין לא ירצו לוותר על המאבטחים בבתי הספר.

<היו"ר דוד אמסלם:>
למה רק הם?

<יואל הדר:>
מה זה למה? כי ההורים יפחדו למרות שאין דקירות ועדיין ירצו להשאיר את המאבטחים בבתי הספר.

<היו"ר דוד אמסלם:>
הם יישארו גם היום.

<יואל הדר:>
לא. אז יש לנו בעיה. במקרה כזה, למרות שאין מצב מיוחד, אנחנו נצטרך שהשר ימשיך לקבוע את מצב החירום.

<היו"ר דוד אמסלם:>
אני רוצה להסביר את העניין. אני רוצה להתקדם בדיון. 

<דב חנין (הרשימה המשותפת):>
אלה שני עניינים שונים לגמרי.

<היו"ר דוד אמסלם:>
אתה לא צריך לעזור לי. אתה רוצה להסדיר כרגע את המצב דה פקטו שהמשטרה מבצעת היום. זה דיון אחר שלא קשור לעניין. אם אתה רוצה, אין לי בעיה לעשות דיון נוסף ובו אנחנו נבוא במצב כשגרה, לא קשור למצב חירום, תבוא המשטרה ותאמר שמתוך 75 או שמונים אלף מאבטחים במדינת ישראל, אני רוצה להחריג רק את מוסדות החינוך גם תנמק למה ותחליט שהיא לוקחת את האחריות על ההחלטה, שיש גם גורם שאומר שאני אשם אם קורה משהו.

<יואל הדר:>
אני רוצה לשאול אותך שאלה. נניח שאין מצב מיוחד, מה קורה במוסדות החינוך?

<היו"ר דוד אמסלם:>
לא יודע. מה שקרה אתמול.

<יואל הדר:>
מה קרה אתמול?

<היו"ר דוד אמסלם:>
לא יודע. מה שקרה שלשום.

<יואל הדר:>
מה שקרה אתמול ושלשום, המאבטחים לקחו את הנשק הביתה.

<היו"ר דוד אמסלם:>
זה בדיוק מה שאני אומר. אני לא יודע למה משטרת ישראל החריגה את המאבטחים האלה. הרי יש 75 אלף מאבטחים אותם לא החריגו. כל בעלי הסופרמרקטים, כל המאבטחים בקניונים, כל המאבטחים באוניברסיטאות, כל המאבטחים בכנסת, כל המאבטחים במשרדי הממשלה – אותם לא החריגו. אין לי מושג למה החריגו רק את המאבטחים במוסדות החינוך.

<יואל הדר:>
כי יותר מסוכן להשאיר נשק במוסד חינוכי כי יש שם ילדים.

<רחל עזריה (כולנו):>
אז שיפקידו במשטרה.

<היו"ר דוד אמסלם:>
למה אתה חושב שיותר מסוכן?

<רויטל סויד (המחנה הציוני):>
מה זאת אומרת להשאיר? אתה לא משאיר את זה במקום שהוא פתוח אלא אתה משאיר אותו בכספת, אתה משאיר את זה במקום סגור, אתה נותן את זה לבעל חברת האבטחה שישמור את זה אצלו.

<יואל הדר:>
לא. בחדר. אין חברת אבטחה שם.

<רויטל סויד (המחנה הציוני):>
אז בכספת.

<היו"ר דוד אמסלם:>
אני רוצה להבין את ההיגיון שלך, יואל. לנשק יש שני תפקידים. התפקיד המרכזי הוא כאשר בעל הנשק נושא אותו. זאת שאלה של אבטחה. הוא הרי צריך להפעיל את הנשק. את זה פתרנו. הנושא השני הוא כשהוא מאופסן. ברגע שהוא מאופסן, אני בא מזווית האקדח ולא מזווית המאבטח. יש במדינת ישראל כללים לאבטחת נשק בבסיסי צה"ל, במשטרה, בסופרמרקטים, בכל מקום. אני מניח שאתם נותנים הנחיות היות ואתה רוצה לעזוב את הנשק, כשאתה עוזב את הנשק, הכוונה היא שאין בן אדם פיזי ששומר עליו. אם יש מאבטח עם הנשק, אין בעיה כי יש לנו מאבטח. אתה אומר לו שהוא צריך לשים אותו בכספת, אזעקה, מצלמות, מוקד, מה שהוא מחליט. למה החרגת את בית הספר? הרי מדובר על כך שהוא שם את הנשק שם אחרי שכולם כבר הלכו. אתה מפחד שיבוא מישהו בלילה עם למברטה וישדוד.

<יואל הדר:>
לא. לא זה.

<היו"ר דוד אמסלם:>
יכול להיות שאני לא מבין?

<יואל הדר:>
נתנו עוד כמה דוגמאות. נתנו את מוסדות החינוך כדוגמה. יש לנו גם למשל מקומות מסוכנים כמו למשל מעברי הגבול, גדר הביטחון. המאבטחים שנוסעים לגדר, הם עוברים בשטחים ובמקומות בעייתיים. גם שם בחלק מהמקומות – ושוב, עברנו נקודתית מקום מקום – אמרנו ששם לא יאפסנו את הנשק כי גם ההגעה לשם כרוכה בסיכון.

<היו"ר דוד אמסלם:>
זה משהו אחר. כאן נכנס סעיף (1). אין בעיה. דרך אגב, השר יכול. לא צמצמנו את שיקול הדעת של השר רק בנושא של התקופה. כשיש סיבה ביטחונית. אם הוא חושב שבכל מדינת ישראל, אני עכשיו מחדד את מה שמירי אמרה. להפך, היום אין לנו בעיה במדינת ישראל והשר חושב שמאבטח שנוסע לגשר אלנבי צריך לקחת את הנשק, יש לו את הסמכות. 
<יואל הדר:>
את סעיף (א) הגבלת לתקופה.

<היו"ר דוד אמסלם:>
לא. ומקום.

<יואל הדר:>
כן, אבל גם לתקופה.

<היו"ר דוד אמסלם:>
לא. לגבי תקופה, לא אמרתי כמה. השר יכול להחליט מכאן עד שיבוא המשיח.

<מירי פרנקל שור:>
הממשלה ביקשה לתקופה.

<יואל הדר:>
נכון. הכלל הוא שלא ייקחו נשק הביתה. מה שאתם רוצים לעשות, זה מה שיקרה.

<היו"ר דוד אמסלם:>
לא, לא מה שאנחנו רוצים. ברגע שאנחנו לא מגבילים את התקופה, מבחינתנו אין הגבלה. השר מחליט. אני רוצה להתקדם כי אני מבין את הרעיון. אני חושב שאין קשר בין שני הדברים שאתם מציעים. אתה רוצה להציע כרגע מבחינת החוק איזושהי הקלה בנושא מוסדות חינוך שלא קשורה לכאן. אני חוזר על עצמי. זה לא קשור לנושא של החוק הזה. אתה רוצה להסדיר איזשהו משהו שהמשטרה היום דה פקטו עושה וכנראה היא לא עושה את זה חוקית והיא רוצה להסדיר את זה.

<יואל הדר:>
לא.

<היו"ר דוד אמסלם:>
עובדה. שאלתי מה קורה במוסדות חינוך ואתם אומרים שהם נושאים את הנשק ולוקחים אותו הביתה. שאלתי האם זה בחוק, ואמרתם לא. זאת אומרת שמישהו כאן עובר על החוק.

<יואל הדר:>
זה לא שמישהו עובר על החוק. גם היום יש לנו הוראת שעה.

<היו"ר דוד אמסלם:>
אז תמשיך באותה הוראת שעה.

<יואל הדר:>
לא. ברגע שאתה עושה את החוק, רצינו לעשות משהו שיהיה ברור.

<היו"ר דוד אמסלם:>
מה אומרת הוראת השעה?

<יואל הדר:>
רצינו לעשות משהו ברור.

<מירי פרנקל שור:>
כשאומרים הוראת שעה, זאת הכנסת.

<היו"ר דוד אמסלם:>
אני מבין שזאת הכנסת. אל תדאגי. אני רוצה להבין מה אומרת הוראת השעה ואיך החרגתם את מוסדות החינוך.

<יואל הדר:>
לא החרגנו. מה שהשר קבע.

<מירי פרנקל שור:>
תסביר שהוראת השעה היא לא הוראה של הכנסת.

<יואל הדר:>
היא לא של הכנסת. היא של השר.

<היו"ר דוד אמסלם:>
איך החרגתם את הנושא של מוסדות חינוך?

<רפי עציון:>
אני מהייעוץ המשפטי של המשרד לביטחון פנים. אנחנו קראנו לפסקה (ב) פסקה שבאה להבהיר את כוונת החוק הנוכחי. אפשר לפרש פרשנות ואולי יש כאלה שהיו רוצים לאמץ את זה, אבל פרשנות החוק הנוכחי היא שמאבטח בסוף היום ישאיר את הנשק היכן שהוא שמר, לא משנה אם הוא יזרוק אותו על חוף הים ולא ייקח אותו הביתה, לא משנה עד כמה זה מסוכן, לא משנה אם זה בית ספר, לא משנה אם זה מעבר גבול, לא משנה אם הוא יסכן את חייו בדרך הביתה כי הוא גר באיזה ישוב מסוכן ולא הירשו לו לקחת את הנשק הביתה. זאת אומרת, לא משנה מה הנסיבות, שיזרוק את הנשק וילך הבית בלי הנשק. כך אפשר לכאורה לפרש את החוק הנוכחי כי כתוב שהוא לא ייקח את הנשק הביתה אלא רק באזור בו הוא מועסק.

אנחנו אמרנו שזאת פרשנות לא סבירה, לא הגיונית ולא יכול להיות שזאת הייתה כוונת המחוקק. לכן פירשנו עד היום את היכולת של המשטרה להגיד שבמקרים מסוימים זה כל כך מסוכן להשאיר את הנשק היכן שהייתה האבטחה ובמקרה הזה אין מנוס אלא לקחת את הנשק הביתה. בפסקה (ב) רצינו להבהיר את הסמכות הזאת ולתת לה גושפנקא פורמלית.

<היו"ר דוד אמסלם:>
לא. אני אסביר לך. אני מקריא לך את הסעיף כדי שתנוח דעתך. "נשיאה והחזקה של כלי ירייה שניתן עליו הרישיון המיוחד, בידי מועסקים בשירותי שמירה, כולם או חלקם, גם שלא במקום או בפרק הזמן שבהם מתבצעת השמירה, באחד או יותר מאלה: מטעמים של שמירה על שלום הציבור וביטחונו, לתקופה שתקבע".
<רפי עציון:>
כן. זאת תקופה ביטחונית רגישה.

<היו"ר דוד אמסלם:>
אנחנו מוסיפים: ולפי האזור על פי שיקול דעתו של השר.

<רפי עציון:>
נכון. 

<יואל הדר:>
האזור ו/או - - -

<רפי עציון:>
כל זה בתקופה ביטחונית רגישה. מה קורה בשגרה?

<היו"ר דוד אמסלם:>
לכן אני אומר שבסך הכול שיקול הדעת המלא הוא של השר. השר קובע מהי התקופה הרגישה, מתי היא והמקום. אני לא מבין כל הזמן את ההתפלפלויות כאן. אני רואה שלשר יש סמכויות מלאות בלתי מוגבלות בנושא. למה אתה כל הזמן מביא אותי לאותו סיבוב?

<רפי עציון:>
הפרשנות שלנו - - -

<היו"ר דוד אמסלם:>
עזוב את הפרשנות שלכם. אני מסביר לך מה קורה בפועל.

<רפי עציון:>
כשהוספנו את המקום, הכוונה גם באיזה אתר שמירה.

<היו"ר דוד אמסלם:>
בוודאי. מקום בארץ, באתר שמירה, מקום יכול להיות עשרים מטרים ויכולים להיות עשרים קילומטרים. לא אמרנו לו כלום. 

<יואל הדר:>
דודי, לפי הפרשנות שלך, אני גם לא צריך את הסעיף השלישי. לפי זה לא צריך טעמים מיוחדים.

<היו"ר דוד אמסלם:>
בוודאי. אני אומר, מה שאומרת מירי, שאנחנו משאירים לשר את שיקול הדעת המלא בעניין. אני רק אומר לגבי הנושא של מוסדות החינוך, וכאן הרעיון. אם השר יחשוב שחזרנו למצב ביטחוני רגיל, אנחנו לכאורה חוזרים למצב של 2008. הרי כל החוק הזה מחוקק בגלל המצב הביטחוני. אם לא היה מצב ביטחוני, השר לא היה מעלה את הנושא ואני מניח שלא היה כאן דיון. היות ויש כאן בעייתיות במצב הביטחוני, התחלנו להתכנס לכיוון הזה ולתת לשר סמכויות. כשמירי אומרת שאנחנו מדברים באזור, הכוונה היא לפי אזורי הבעיות הביטחוניות.

<יואל הדר:>
המצב היום במדינת ישראל, איזה מקום לדעתך הוא לא מקום בעייתי היום?

<היו"ר דוד אמסלם:>
אני אתן דוגמה. אתה שואל אותי אישית?

<יואל הדר:>
באר שבע היא מקום בעייתי?

<היו"ר דוד אמסלם:>
כל המדינה אבל נניח מחר תהיה בעיה באילת.

<יואל הדר:>
בעיה ביטחונית.

<היו"ר דוד אמסלם:>
בעיה ביטחונית. מגבול מצרים פתאום תהיה חדירה לאילת. לא קשור למטולה. באותה תקופה פתאום יסתבר שכמה מאבטחים באו ופגעו באחרים מסיבה שבכלל לא קשורה לעבודתם. יבוא השר ויהיה עליו לחץ, כי מה קשורה אילת למטולה והוא רוצה לצמצם את העניין. הוא יגיד שהוא שם את זה באזור אילת ולא בשאר חלקי הארץ וזה כי הבעיה כרגע היא באילת. כרגע המצב בעייתי בכל הארץ אבל אני משאיר את שיקול הדעת לשר להחליט היכן יש בעיה והיכן אין בעיה. אני לא רוצה שייווצר מצב – וזה תיקון שמירי אמרה ואני חושב שהוא נכון – שהוא חייב לעשות הכול או לא כלום. זאת אומרת, או שהוא חייב להכריז על כל מדינת ישראל, או שהוא לא יכול להכריז על כלום. נותנים לו את האופציה ואת הגמישות כך שכאשר מחר יש מצב בעייתי מסוים באזור מסוים, יש לו שיקול דעת. אנחנו גם לא אומרים לו מה צריך להיות שיקול הדעת שלו ולהסביר לנו. זה שיקול דעת של השר. יהיה שר שיחליט במצב א', דקירה בחצי שנה, זה מצב בעייתי ביטחוני, ויש אחד שיחשוב שכל רבע שעה זה המצב הבעייתי. אני לא נכנס לשיקול הדעת שלו.

אני משאיר לו את כל מרחב שיקול הדעת אבל ברור לחלוטין – וזה ברור – שאנחנו לא הולכים כאן להסדיר מצב פלילי רגיל. אנחנו הולכים לתקוף נושא פח"עי. זה הסיפור כאן. 
<רפי עציון:>
מה שהמשטרה תיארה זה שיש לפעמים אובייקטיבית בעייתיות להפקיד את הנשק בסוף היום.

<היו"ר דוד אמסלם:>
זה לא הדיון שלנו כאן.

<רפי עציון:>
אבל להשאיר את החוק כפי שהוא, זה לא ברור.

<היו"ר דוד אמסלם:>
לכן אני מסביר. זה לא הדיון שלנו כאן ועל הדרך לא מעמיסים משהו שהוא לא רלוונטי. 

<גבריאלה פיסמן:>
לא, זה לא על הדרך. ההצעה הממשלתית מדברת על שלום הציבור וביטחונו. היא יועדה גם לנושא הפח"עי וגם להגנה על שלום הציבור וביטחונו. אין כאן שינוי.

<מירי פרנקל שור:>
אנחנו מדברים על פסקה (2). מה שהיושב ראש דיבר עליו עד עכשיו, זה על פסקה (א). מה שרפאל מתייחס אליו עכשיו, הוא מתייחס לפסקה (ב) שזה לא קשור לא לשלום הציבור ולא לביטחונו.

<רפי עציון:>
בטח שזה קשור.

<מירי פרנקל שור:>
זה קשור לבעיה של יישום החוק שיכול להיות שצריך לפתוח את הנושא שיש בעיה ביישום החוק.

<רפי עציון:>
אבל הבעיה הזאת יוצרת סכנה לשלום הציבור וביטחונו. 

<מירי פרנקל שור:>
אבל גם בצד השני היא יכולה ליצור בעיה לשלום הציבור. נכון. 

<רפי עציון:>
כמו שב-(א) עשינו איזון לעניין שלום הציבור וביטחונו, גם ב-(ב) אנחנו רוצים את זה.

<היו"ר דוד אמסלם:>
לא. אני לא מקבל. אני חוזר על עצמי ואני רוצה לחתוך את העניין ולהתקדם כדי שתתכנסו גם אתם לעניין הזה. אני חושב שזאת כוונת השר לביטחון פנים, שהוא לא בא להסדיר את החוק של 2008. הוא לא קם בבוקר ואמר שיש לנו בעיה במוסדות ציבור כי אז אני ירצה לעשות דיון ממצה ולראות מה ההבדל בין מוסדות ציבור. אני ארצה לקבל סקירה על כל המאבטחים בארץ לפי חלוקה לענפים, מה הסכנה, איפה היו פריצות בפועל ולבדוק האם השאלה היא רק בגלל שאלה מוסדות של המדינה וזה הרבה כסף ואנחנו באים מצד הכסף או באים מצד הביטחון. אלה שני דברים שונים. כפי שאמר השלטון המקומי, זה גם עולה כסף. גם ה-ברינקס עולה וגם האיסוף של ה-ברינקס עולה כסף מזווית השומרים שצריכים לחכות ל-ברינקס וזה אומר כמה שעות נוספות עבורם. אולי לראשון הוא יגיע בשעה 1:00 ולאחרון הוא יגיע בשעה 3:00 ולכן צריך לשלם לאותו מאבטח שעות נוספות. אותה שאלה נשאל לגבי הסופרמרקטים ובאולמות השמחות, איך הם יאספו את הנשק כי שם זה הרבה יותר מסובך ועולה להם הרבה יותר כסף. 

אני לא בא מזווית הכסף. מדינת ישראל אולי רוצה להחריג את עצמה מזווית הכסף. הגוף הכי עשיר רוצה להחריג את עצמו.

<רפי עציון:>
לכן הגבלנו.

<היו"ר דוד אמסלם:>
רק רגע. אל תפריע. זה לא. אתה רוצה, נדון על זה. כרגע אני בא להסדיר סוגיית פח"ע. מחבלים. במקרה כזה אין בעיה, אנחנו נותנים לשר את כל שיקול הדעת שלו גם לפי אזורים והוא יכול להחליט לגבי בתי הספר בגלל נושא פח"ע. מחר הוא יחליט שאין פח"ע במדינת ישראל, נעשה דיון לגבי הסדרת כל סוגיית הנשק במדינת ישראל ולא קשור למוסדות ציבור. אני המום מהתשובה למה מוסדות ציבור כן. אני אומר לך שאם נעשה דיון על זה, אני אראה לך שזאת כמעט בדיחה למה הם כן וההם לא. 

<יואל הדר:>
אני רוצה שיהיה ברור לפרוטוקול לפחות שכל עוד נדרשים מאבטחים עם נשק בבתי הספר מהעילה הביטחונית, כל עוד הם נדרשים, ברור שזה יהיה בתוך התקופה ובאזורים הכלליים שייקבעו.

<היו"ר דוד אמסלם:>
בוודאי.

<יואל הדר:>
זה ברור. נכון?

<היו"ר דוד אמסלם:>
אנחנו מדברים על מאבטחים בכלל בתוכם כלולים גם מאבטחי בתי הספר. בוודאי.

<יואל הדר:>
כל עוד נדרשים מאבטחים עם נשק בכל מקום לרבות מוסדות חינוך כדי לשמור על המוסדות, בגלל אירועים ביטחוניים, השר יצטרך להמשיך לקבוע את התקופה.

<מירי פרנקל שור:>
לא, יואל, זה לא ברור. 

<יואל הדר:>
אני מבהיר את זה.

<מירי פרנקל שור:>
לא. אתה לא מבין. אתה לא יכול לקחת את הדברים לכיוון שלא לזה מתכוונים חברי הכנסת. מה שיושב ראש הוועדה אמר - - -

<יואל הדר:>
איך את יודעת מה מתכוונים חברי הכנסת?

<מירי פרנקל שור:>
אני מתכוונת למה שיושב ראש הוועדה אמר. אל תיקח את הדברים לכיוון אחר. יושב ראש הוועדה מדבר על נסיבות ביטחוניות. זאת אומרת, כאשר רוצים להתגבר על האמירה העקרונית שקיימת בכנסת, מעניקה הכנסת סמכות לשר להחליט שהנסיבות הביטחוניות או נסיבות שלום הציבור לתקופה מסוימת באזור מסוים או לכל האזורים, בנסיבות ביטחוניות, אז שיקול הדעת של השר להורות שניתן לקחת את הנשק הביתה.

<יואל הדר:>
ממש לא.

<מירי פרנקל שור:>
אתם לא יכולים להשליך את האמירה הזאת על מה שאתם רוצים להוסיף בפסקה (1)(ב).

<יואל הדר:>
לא אמרתי. אני לא משליך. אני רק אומר כל עוד שמאבטחים עם נשק נדרשים בבתי הספר - - -

<מירי פרנקל שור:>
לא. אתה לוקח את זה למקום אחר. זה לא בסדר.

<יואל הדר:>
מה לא בסדר? מה לא בסדר במה שאמרתי?

<היו"ר דוד אמסלם:>
אני אמרתי שאני לא לומד גמרא ושניכם רק מפרשים אותי אבל אם תשאלו אותי, אני אגיד לכם. הכוונה היא מאוד פשוטה והבהרתי את זה והיא ברורה מאוד. החוק צף היום, ואני גם שוחחתי עם השר שלך בעניין, בגלל הנושא הביטחוני. אם לא היה נושא ביטחוני, לא היה היום דיון על החוק הזה. יכול להיות שמשטרת ישראל הייתה רוצה להביא חקיקה בהסדרת כל סוגיית כלי הנשק במדינת ישראל בנושא של גניבות וכולי אבל זאת סוגיה אחרת. כרגע אנחנו באים בעיקר להסדיר את הנושא הפח"עי ולכן זה צף. במסגרת הזאת לשר יש את הסמכויות הבאות: יש לו סמכות להחליט מה זה מצב ביטחוני, הוא מגדיר אותו ולא אני, הוא גם מגדיר את האזורים והוא גם מגדיר את הזמן. בעצם באופן בסיסי הוא מגדיר הכול. 
יחליט מחר השר שהמצב הביטחוני כבר לא קיים, אני עושה שריקה והכול בסדר במדינת ישראל, כל הסיטואציה הזאת נכנסת לבוידעם ואנחנו חוזרים למצב הקודם, מה שנקרא אנחנו חוזרים היכון לירי וזאת הסדרה של החוק הרגיל מ-2008. אין מצב ביטחוני, יצאה החריגה הזאת ואז אנחנו בודקים מה קורה. אתם תרצו להסדיר את הנושא של מוסדות החינוך, נעשה דיון. אז אני אבקש מלכתחילה דיון מקצועי שיבוא ויציג לנו את כל כלי הנשק במדינת ישראל, את הפריסה שלהם לפי הענפים ואז אני ארצה גם להבין למה מוסדות החינוך שונים ממוסדות אחרים ואני ארצה להבין למה הממשלה שונה מהגורמים הפרטיים שאמורים לשאת בעלויות מכסים. תבואו, תציעו הצעה, נדון בה. היא לא קשורה לאירוע הזה. אני אומר לך מראש שאם היית מביא רק את זה, אנחנו היינו עושים דיון מקצועי. אני לא בטוח שהשר היה תומך בהצעה הזאת.

<יואל הדר:>
אני רוצה להסביר את מה שהתכוונתי לומר קודם. 

<היו"ר דוד אמסלם:>
אתה רוצה להסביר אותי?

<יואל הדר:>
לא, לא אותך. אני רוצה להסביר אותי. יש מאבטחים בבתי ספר שניתן להם נשק. יש מאבטחים בלי נשק ויש מאבטחים עם נשק. ניתן להם נשק בגלל האירוע הביטחוני ולא בגלל שפחדו מאיזה אירוע פלילי. 

<היו"ר דוד אמסלם:>
לא חשוב לנו למה נתנו להם נשק. גם אם נתנו להם נשק בגלל שחשבו שהם צריכים להגן על כך שלא יגנבו גיר מהכיתה. זה לא קשור. לבן אדם יש נשק, לא חשוב מה הסיבה, שילך אתו הביתה בתקופה הזאת עליה השר מחליט. השר החליט שאין מצב ביטחוני, חוזרים בחזרה למצב הקודם של 2008.

<יואל הדר:>
בסדר.

<היו"ר דוד אמסלם:>
בואו נמשיך.

<מירי פרנקל שור:>
פסקה (ב) מדברת על מה שאתה אומר, התייחסות כללית לאחסון כלי נשק. פסקה (ג), מלכתחילה סברנו שמקומה - - -

<היו"ר דוד אמסלם:>
מטעמים מיוחדים, לדעתי זה מיותר לחלוטין. אנחנו מדברים על נושאים ביטחוניים. מה זה טעמים מיוחדים? 
<יואל הדר:>
אני מציע לבוא לכלל שניסינו, שלשר גם תהיה אפשרות להחריג, למרות שהוא מאפשר לכולם, ולא לתת לכולם. 

<היו"ר דוד אמסלם:>
זה תמיד. על זה אין בעיה.

<מיכל רוזין (מרצ):>
יש כאן משהו שלא מדובר על השולחן הזה. אני בוגרת חוק המישוש ועם כל הכבוד יש להם ארסנל של דברים שהם רוצים לשנות או להביא לחקיקה בכנסת והם מנצלים את המצב הביטחוני כדי להביא כל מיני דברים ולדחוף אותם פנימה.

<היו"ר דוד אמסלם:>
הבנתי. חבר'ה, אני רוצה להתקדם. מיכל, את מפריעה לי. בוודאי ובוודאי שיש סמכות לשר לא לאפשר לכולם נשק. המצב הרגיל הוא שלבן אדם הרגיל אסור ללכת עם נשק. השר נותן לו את האופציה ללכת אתו. אם הוא מחליט שהוא לא נותן את האופציה, לבן אדם אסור ללכת עם הנשק. לכן זה מיותר מה שאתה אומר. זה כמו שאני אחלק כרטיס נסיעה לאוטובוס לאחד ואני אומר לו שייקח כרטיס כדי שהוא יוכל לנסוע באוטובוס ואתה קח כרטיס כדי שלא תוכל לנסוע באוטובוס. 

<מירי פרנקל שור:>
יואל מתכוון שיכול להיות שהוועדה תאשר את (א), הוועדה נותנת סמכות לשר להתגבר על האמירה העקרונית מטעמים של שלום הציבור ואז את פסקה (ב) שהוועדה רוצה לשמוע דיון רחב יותר, הפרשנות תהיה שמטעם שלום הציבור לא ניתן להפקיד את כלי הנשק ואז דרך זה לעקוף את האמירה של הכנסת. אם אני מבינה אותך נכון, זה כך.

<יואל הדר:>
לא. ההפך.

<מירי פרנקל שור:>
לא. 

<יואל הדר:>
את רואה צל הרים כהרים שלא קיימים. זה הפוך למה שאני אומר.

<מירי פרנקל שור:>
מדובר על מצב ביטחוני מסוים. 

<היו"ר דוד אמסלם:>
יואל, אני מקבל את מה שאתה אומר. גם מירי לדעתי הלכה לקצה שהוא יותר משעשע אותי.
<מירי פרנקל שור:>
ממש לא הלכתי לקצה.

<היו"ר דוד אמסלם:>
בגדול, בואו נעשה את הניסוח עכשיו כי אני רוצה להביא אותו להצבעה. תתכנסו במובן שאמרתם. יואל, תקשיב, אנחנו מביאים את הסיפור של המצב הביטחוני, כמו שסיכמתי. אתם רוצים לעשות דיון, זה לא בעת הזאת אלא יש לנו מספיק זמן. זה לא לחוץ. 

אתם מפריעים לי. אתן גם לא חברות ועדה וגם מפריעות לי.

<שולי מועלם-רפאלי (הבית היהודי):>
אני באתי להחליף.

<היו"ר דוד אמסלם:>
זה בסדר. אני אוהב אורחים בוועדה אבל לא להפריע לי.

<שולי מועלם-רפאלי (הבית היהודי):>
אני שותקת עד סוף הדיון.

<היו"ר דוד אמסלם:>
אומרת מירי שהיות ובעצם כמו שאמרתי אנחנו רוצים להתייחס למצב הביטחוני, את סעיף (א) ו-(2) נאשר בגלל שהוא בא לסגור את הסוגיה עליה דיברנו עד עכשיו. היא אומרת שאת הנושא של הטעמים המיוחדים תורידו כי זה לא רלוונטי לעניין.

<דב חנין (הרשימה המשותפת):>
אתם מסכמים את הדיון לפני הדיון. זאת פרוצדורה מעניינת.

<היו"ר דוד אמסלם:>
לא. עוד לא סיכמנו. אני מציע להם את ההצעה. דרך אגב, בסוף אני מסכם את הדיון בהצבעה. 

<דב חנין (הרשימה המשותפת):>
אנחנו רוצים לנמק את ההסתייגות שלנו.

<היו"ר דוד אמסלם:>
אין בעיה. 

<מיכל רוזין (מרצ):>
חבר הכנסת אמסלם, אני מבקשת שתגיד לפרוטוקול שאנחנו אורחות רצויות.

<היו"ר דוד אמסלם:>
מאוד. 

<מיכל רוזין (מרצ):>
זה היה מאוד פוגע.

<היו"ר דוד אמסלם:>
אמרתי שאני שמח. קודם כל, אתן אורחות רצויות ובמיוחד אני אוהב אתכן. 

<מיכל רוזין (מרצ):>
עכשיו זה בפרוטוקול. 

<ולדימיר סברדלוב:>
בדרך כלל אנחנו עשר או יותר שנים בדיונים על אחסון נשק למאבטחים.

<היו"ר דוד אמסלם:>
סליחה, מירי, אני מבקש שתשבי עם יואל ותסכמו את מה שדיברנו עכשיו. תסגרו על הניסוח ונגמור עם זה. את הצדדים המשפטיים. לא העקרוניים. על הצדדים העקרוניים כבר דיברנו.

<ולדימיר סברדלוב:>
כבוד גדול למאבטחים שעוסקים רק באחסון נשק מאבטחים ולא של חיילים ולא של שוטרים ולא נושאי נשק אישי. כנראה שכל אחד רואה מאבטח כמישהו שהוא טמבל שעובד בשכר מינימום עם נשק. דרך אגב, אין חקיקה שנושא נשק מקבל שכר גבוה יותר. אני מציע משהו מאוד פשוט. אפשר לרשום שדין אחסון נשק כדין שוטר. דין מאבטח כדין שוטר.

<היו"ר דוד אמסלם:>
בדיוק לשם אני מושך. לכן אני לא רוצה לחבר את המאבטח. ראשית, אני מסכים אתך לגבי התפיסה וזה אפילו מעליב אותי. כמו שאמרת, אם זה מאבטח בסופרמרקט, מדובר בבחור לא בדיוק מפותח שמקבל 24 שקלים בשעה ויכול לירות כנראה בדרך על כל מי הוא רוצה.

<ולדימיר סברדלוב:>
נכון.

<היו"ר דוד אמסלם:>
לכן אני רוצה לבודד את הנושא הזה ואני רוצה לעשות דיון, אם הם רוצים, לגבי אבטחת כלי נשק במדינת ישראל ולא משנה אצל מי. זה סיפור אחר ולכן אני לא רוצה שהוא יתלבש על הפלטפורמה של החוק הזה.

<ולדימיר סברדלוב:>
החוק הזה הוא הוראת שעה. אחסון כלי נשק של מאבטחים כדין שוטרים. 

<היו"ר דוד אמסלם:>
אנחנו נדון על זה.

<רלה מזלי:>
מה שעומד לדיון כאן לא נדון. מה שעומד לדיון כאן זה היתר גורף שאתה אמרת סמכויות בלתי מוגבלות לשר להתיר עכשיו מחדש לקיחת נשק הביתה כאשר אנחנו יודעות שזה היתר לרצח בר מניעה. אנחנו יודעות את זה כי התופעה של רצח בר מניעה נפסקה בדיוק בזמן שסוף סוף נאכף החוק הזה, אחרי יותר מדי שנים ויותר מדי רציחות. אנחנו גם יודעות שבשלושת החודשים הראשונים של גל הטרור הנוכחי לא היה שום תפקיד לנשק אבטחה מחוץ למשמרת בעצירת התקפות או אפילו בחשד להתקפות. שום תפקיד לא היה. מתוך 166 אירועים בהם ירו במי שתקף או במי שנחשד כתוקף, לא היה אף מאבטח מחוץ לתפקיד.

<היו"ר דוד אמסלם:>
תודה רבה. אני מבין את העניין. תאמיני לי שזה הקונטקסט של הדיון הזה. אם חשבת שאנחנו טמבלים, אז זה מעליב אותי. גם פתחתי ואמרתי שיש כאן שני איזונים שצריך לאזן אותם בעת הזאת. המשרד חשב שצריך ללכת לכיוון השני בהיבט של הטרור ואני מניח שאם הכול יירגע, נחזור בחזרה לאזן את זה בצד השני. 

חבר'ה, אין לי זמן, יש לי עוד עשר דקות ואני רוצה לשמוע את ההסתייגויות.

<רומן ליטרובניק:>
אני חייב להתייחס. אני בן למשפחה שנרצחה בידי מאבטח ואני כאן כדי להביע את דעתי ואני אשמח אם תכבדו ותתנו לי שתי דקות.

<היו"ר דוד אמסלם:>
אני רוצה לשמוע את ההסתייגויות ולפני שאני אביא את זה להצבעה, נשמע אותך.

<מיכל רוזין (מרצ):>
אנחנו הגשנו את ההסתייגויות.

<היו"ר דוד אמסלם:>
אני מבין שהגשתם אותן גם בכתב.

<מיכל רוזין (מרצ):>
אני אומר כמה נקודות קצרות. בעיקרון אנחנו מבינים את הצרכים הביטחוניים של השעה, אנחנו חושבים שיש כאן ניצול של המצב הביטחוני כדי להפוך את הגלגל למה שישבנו עליו באמת עם חברת הכנסת מירי רגב במשך כנסת שלמה ויצרנו את המגבלות אחרי שהייתה ועדה שקבעה וכדומה. אנחנו מכירים את הנתונים, אנחנו יודעים שהסיבות לכך שהחליטו להפקיד את הנשק היו גם הסיבות של כמובן אלימות וחשש מאלימות במשפחה ובוודאי פגיעה בנשים ובילדים, אבל גם העובדה שיש הרבה מאוד פריצות וגניבת נשק, ואני לא שמעתי כאן מהמשטרה – או לפחות, סליחה, אני איחרתי ואני לא יודעת אם זה נאמר – אם הייתה ירידה בעקבות הפקדת נשק בכמות פריצות וגניבות נשק. אנחנו יודעים שיש הרבה מאוד נשק חם במדינת ישראל והוא לא חוקי, כתוצאה מגניבות. הצבא למשל פרסם את הנתונים האלה. אותו דבר, עניין של התאבדויות שלא דובר כאן לחלוטין. הצבא למשל פרסם שיש ירידה של ארבעים אחוזים בשיעור ההתאבדויות מאז אסרו לקחת נשק ועכשיו גם את ההחלטה הזאת הפכו.

לכן צריך כמה שיותר להגביל לאור המצב הנתון ואנחנו מבינים את המצב הנתון.

<היו"ר דוד אמסלם:>
מה ההסתייגות?

<מיכל רוזין (מרצ):>
שם החוק צריך להיות כלי ירייה משמשים לשירותי שמירה שיש להגביל את הימצאותם במרחב הביתי ולהגן על נשים וילדים מפניהם.

בסעיף 1, סעיף קטן (2), במקום סעיף (ד)(1) יבוא "הגבלה מחמירה יותר של נשיאה ואחזקה של כלי ירייה שניתן עליו הרישיון המיוחד בידי מועסקים". אין כאן בכלל יועצים משפטיים שיתייחסו לעניין.
לסעיף קטן (א) ב-(2), "מטעמים של שמירה על שלומם של נשים וילדים במרחב הביתי והגנה מפני אלימות במשפחה ואלימות מגדרית". כמו שראיתי, גם לחברת הכנסת רחל עזריה יש הסתייגות כזאת ואני מבינה שהחלטתם לקבל אותה. אני לא יודעת אם איך שניסחנו, זה קובע.

סעיף קטן (2)(ד)(2), במקום הסעיף המוצע יבוא: "פיקוח והגבלה של נטילת כלי הירייה לצורך ביצוע שמירה מהמקום בו מאוחסנים דרך קבע כלי הירייה שעליהם ניתן הרישיון המיוחד והחזרתו לאותו מקום על מנת למנוע מצבים כמו שמתואר".

בעיקרון אלה ההסתייגויות הספציפיות לחוק. את רוח העניין, אני חושבת שהבנת.

<היו"ר דוד אמסלם:>
אני מניח שאין מחלוקת על רוח העניין.

הרשימה המשותפת.

<דב חנין (הרשימה המשותפת):>
תודה לך אדוני היושב ראש. אני אשתדל להיות ממוקד ותמציתי. אנחנו מקיימים את הדיון הזה בימים איומים. אתמול נרצח ויש פצועים. הרבה כאב והרבה סבל וגם הרבה מתח והרבה פחד. לכן אלה באמת ימים מאוד מאוד קשים.
אנחנו רק חולקים על הטענה שהדרך להתמודד עם המצב האיום הזה היא יותר נשק ברחובות. אנחנו חושבים שיותר נשק ברחובות זה לא הפתרון. יש הרבה מה לעשות אבל זה לא מה שצריך לדבר עליו כרגע כאן בדיון על החוק הזה. יותר נשק ייצר יותר איום, יותר סכנות, יותר נזקים, יותר הרוגים, בוודאי יותר אלימות במשפחה ויותר פגיעות בנשים ולא רק בנשים, יותר אובדנות כפי שנאמר בדיון, וגם - ואני חייב להגיד את זה בהרבה דאגה – יותר הפקרות ברחובות. אנשים יסתובבו עם נשק ואז אתה יודע, גם םא קורה משהו, משתמשים בו.

<היו"ר דוד אמסלם:>
דרך אגב, אנחנו מבינים, זה לא קשור להסתייגויות כרגע אלא את הנותן את הסיבות להסתייגויות, אבל סתם מעניין אותי מה ההצעה האופרטיבית שלך ברמה העקרונית.

<דב חנין (הרשימה המשותפת):>
אני יכול להקריא.

<היו"ר דוד אמסלם:>
לא. מה שאמרת. יש לי עוד קצת זמן ולכן אני שואל מה ההצעה האופרטיבית שלך.

<דב חנין (הרשימה המשותפת):>
ההסתייגויות שלנו מנסות למקד את ההיתר שניתן למסירת נשק. אני רוצה קודם כל, למען הסדר וגם ברמה הפורמלית, לומר שאנחנו מצטרפים גם להסתייגויות של קבוצת מרצ. מעבר אליהן, אני רוצה להזכיר את ההסתייגויות שלנו.

<היו"ר דוד אמסלם:>
את מצטרפת להסתייגויות שלהם.

<מיכל רוזין (מרצ):>
כן. בטח גם המחנה הציוני יצטרף.

<דב חנין (הרשימה המשותפת):>
בסעיף 10ג, אנחנו מציעים להגדיר את המקום עליו אנחנו מדברים, המקום שבו הוא מאוחסן. 

בסעיף (2)(ד)(1) אנחנו מציעים להגדיר שהסמכות תהיה להגביל נשיאה ואחזקה של כלי ירייה שניתן אליו הרישיון המיוחד בתחומי המקום שבו מתבצעת השמירה. זאת אומרת, אנחנו מציעים מנגנון שיגדיר ויתחם עוד יותר את האפשרויות לנשיאת כלי נשק.

אנחנו מציעים למחוק את סעיפים קטנים (א) ו-(ב) בסעיף (2)(ד)(1). 

אנחנו מצטרפים לשינוי שאני מבין שאדוני קיבל אותו, להצעתה של חברת הכנסת עזריה אלא שאני לא יודע מה בדיוק הניסוח שהתקבל בסופו של דבר. אחרי שאראה אותו, אני אראה אם אנחנו עדיין מסתייגים גם בהיבט הזה או שאנחנו מסתפקים בהסתייגויות שאמרתי עד עתה.

<היו"ר דוד אמסלם:>
תודה רבה. אפשר לקרוא ליועצים המשפטיים?

<דב חנין (הרשימה המשותפת):>
אדוני, אני רוצה לשאול אותך או את היועצים המשפטיים או את מי שזה לא יהיה האם הסתייגותה של חברת הכנסת עזריה שמדברת על אותם אנשים שיש להם רישום של עבירות אלימות במשפחה או עבירות אלימות אחרות, האם ההסתייגות הזאת מקובלת. אני לא מדבר מבחינת ניסוח.

<היו"ר דוד אמסלם:>
מה שאומרת המשטרה זה שגם היום זה קיים בחוק בלי קשר. זה קיים בהנחיות שלה.

<דב חנין (הרשימה המשותפת):>
למה לא להגדיר את זה בחוק?

<היו"ר דוד אמסלם:>
אמרתי, זה קיים אצלם כנראה בהגדרות של המשטרה או בחוק. 

<מיכל רוזין (מרצ):>
אמרת שאתה מחריג.

<היו"ר דוד אמסלם:>
בעיקרון זה נכון. בואו נשמע את המשטרה. זה מעוגן היום בחוק?

<דב חנין (הרשימה המשותפת):>
זה לא מעוגן בחוק. אני קראתי את החוק. אני לא יודע היכן זה מעוגן.
<היו"ר דוד אמסלם:>
יכול להיות בחוק אחר. לא בחוק הזה.

<אמיתי לוי:>
כשאנחנו באים לתת רישיון למישהו, יש לנו כללים, יש לנו תקנות, יש סייגים. מי שמבקש נשק, אם יש לו עבירות סמים, יש לו עבירות פליליות, יש לי עבירות אלימות - - -

<היו"ר דוד אמסלם:>
זה בחוק או בתקנות?

<אמיתי לוי:>
אצלנו זה מוכנס לתוך המחשבים. בן אדם לא יכול לקבל אוטומטית.

<היו"ר דוד אמסלם:>
לא, אתה לא אתי. 

<מיכל רוזין (מרצ):>
זה לא מדויק. אם הייתה תלונה והיא נסגרה?
<היו"ר דוד אמסלם:>
אני שואל שאלה. האם אלה התקנות של המשטרה, כללים פנימיים, או שיש חוק שמגדיר את זה?
<אמיתי לוי:>
זה נובע מתוך כך שיש תקנות של המשרד מתוקף חוק כלי ירייה ואנחנו מיישמים את הנהלים והפקודות שלנו פנימה לתוך הדבר הזה.

<היו"ר דוד אמסלם:>
זאת אומרת, במסגרת חוק כלי ירייה יש התייחסות ספציפית לנושא הזה?

<אמיתי לוי:>
כן.

<היו"ר דוד אמסלם:>
יש סעיף כזה?

<מיכל רוזין (מרצ):>
לא.

<אמיתי לוי:>
יש תקנות של השר. את רוצה שנקל יותר?

<מיכל רוזין (מרצ):>
לא. הפוך.

<אמיתי לוי:>
החמרנו יותר בחוק.

<היו"ר דוד אמסלם:>
אתה עונה רק לי. אמרתי לך, אני אוהב אותה מאוד אבל יש לה נטייה לפעמים להיכנס לתוך הדברים שלי. אני שואל שאלה. עזוב את התקנות. יכול להיות המשטרה היא ארגון מאוד מסודר, התקין תקנות, אפילו מחמירות מדי, אין בעיה. השאלה שלי כרגע היא האם אלה תקנות פנימיות שלכם או שיש חוק כזה. לפעמים משהו נשאב מחוק אחר, משהו עקרוני, ואנחנו באים לחוק ספציפי. אני רוצה להבין האם יש עניין לעגן את זה כאן, את ההערה הזאת, בחקיקה ספציפית הזאת או שאתה אומר לי שבאופן כללי זה כבר קיים בחקיקה אחרת.

<אמיתי לוי:>
יש חוק שנקרא חוק סמכויות לשם שמירה על ביטחון הציבור ואנחנו גוזרים משם את הנהלים שלנו והפקודות שלנו.

<היו"ר דוד אמסלם:>
ומה כתוב שם?

<אמיתי לוי:>
אין לי את החוק הזה כאן.

<היו"ר דוד אמסלם:>
יש שם סעיף כזה?

<אמיתי לוי:>
יש שם סעיף כזה.

<מיכל רוזין (מרצ):>
כזה? בדיוק כזה?

<אמיתי לוי:>
לא בפירוט שאת רוצה. 

<שולי מועלם-רפאלי (הבית היהודי):>
זה בדיוק הפירוט שהוא הדבר הנכון לעשות.

<אמיתי לוי:>
יש שם סעיף שאומר לרבות לפי עברו הפלילי של אדם.

<שולי מועלם-רפאלי (הבית היהודי):>
אבל זה לא עבר פלילי.

<מיכל רוזין (מרצ):>
אין עבר פלילי. אני יודעת בדיוק על מה אני מדברת.

<אמיתי לוי:>
אחד השיקולים שהמשטרה שוקלת הוא שירותו הצבאי כלוחם. אפשר להביא גם הצעה להכניס לאחד השיקולים את התיקים הפליליים.

<היו"ר דוד אמסלם:>
לא. אני הבנתי. אני אסביר מה העניין כאן ולמה אני מתקדם בעניין הזה ואני רוצה לקחת אותו למקום אחר, כמו שאמרתי קודם. אנחנו לא באים להסדיר כרגע את סוגיית שיקול הדעת של המשטרה במצב הרגיל. זה סיפור אחר ויכול להיות שגם שם, אם היה דיון כזה, חברת הכנסת עזריה הייתה מעלה את זה שם. נעזוב את זה. כרגע עולה משהו שהוא נקודתי וצדדי לאירוע. כאן בעצם אנחנו אומרים שאנחנו רוצים לתת איזושהי סמכות הרחבה זמנית שבן אדם, כמו שאמרתי קודם, ילך לביתו ומה שיקרה בדרך. 

נניח שיש במדינת ישראל מאתיים אנשים כאלה שאנחנו אומרים להם שהם לא הורשעו אבל הוגשה נגדם תלונה בעבר ויכול להיות שאפילו נבדקה והם צודקים אבל שיעשו טובה, שלא ייקחו את הנשק הביתה. למה? ככה. אני לא בטוח שאתה פוגע בהם.

<שולי מועלם-רפאלי (הבית היהודי):>
בטוח אתה מונע אירועים.

<היו"ר דוד אמסלם:>
לא.

<אמיתי לוי:>
אומרת המשטרה שבמצב כזה ממילא לוקחים להם את הנשק. 

<היו"ר דוד אמסלם:>
אמרתי. יכול להיות שאנחנו עושים משהו שממילא אתם עושים אותו. לכן אני רוצה להרגיע את החבר'ה כאן ולא אכפת לי לכתוב דבר שגם אם הוא מיותר, הוא מרגיע. אני באופן אישי חושב שאם הנושא היה בא לחקיקה יותר רחבה ולא במה שנקרא אקסטרה, אני הייתי מתנגד לזה בהיבט אחר לגמרי, בהיבט זה שבמדינת ישראל אין ענישה ככה על הדרך ובגלל שמישהו מפחד. אלא יש משטרה, יש גורמים, הגישו נגד בן אדם תלונה, אם הוא אשם – הוא ייכנס לבית סוהר, ואם לא – חזור להיות כמו כולנו. היות וכאן זה מצב אקסטרה שאנחנו נותנים, אני גם לא בטוח שהבן אדם רוצה לשאת את הנשק הביתה אלא אנחנו כמעט מכריחים אותו, לכן אני אומר שנוריד את החשש הזה כאילו הוצאנו מהמאגר הזה מאה-מאתיים אנשים במדינת ישראל. לכן אני לא רואה את זה ברמת המהות.
חבר הכנסת בגין, בוקר טוב.

<ליאור חיימוביץ':>
אנחנו לא חושבים שזה צריך להיכנס בלשון החוק.

<היו"ר דוד אמסלם:>
אני עושה כאן הרבה דברים שגם אני לא חושב אבל אנחנו עושים. אין הצער שווה בנזק המלך. לפעמים יש הערות שאני לא כל כך חושב שהן דרמטיות, אבל אם זה מפריע, בסדר, לא חשוב.

<מיכל רוזין (מרצ):>
זה ירגיע כאן חלק מהנוכחים.

<היו"ר דוד אמסלם:>
בדיוק. אם ירגיע מישהו, בכיף.

<מיכל רוזין (מרצ):>
ולא רק את חברות הכנסת.

<היו"ר דוד אמסלם:>
אפילו רק את חברות הכנסת, דיינו. 

<ליאור חיימוביץ':>
אני מציע לשמוע גם את הייעוץ המשפטי.

<היו"ר דוד אמסלם:>
בסדר. נכניס אותם עכשיו.

<רחל עזריה (כולנו):>
הייעוץ המשפטי לא סבל מחוסר זכות דיבור בוועדה הזאת.

<היו"ר דוד אמסלם:>
סיכמנו?

<יואל הדר:>
אנחנו לא יכולים לקבל את ההסכמה של רחל עזריה.

<דב חנין (הרשימה המשותפת):>
ואת כל השאר כן? כל ההסתייגויות שלנו מתקבלות?

<יואל הדר:>
לא שמענו את ההסתייגויות.

<היו"ר דוד אמסלם:>
אני רוצה להישאר עם מה שאמרה רחל עזריה. בדיוק עכשיו הסברתי את זה. בסופו של דבר מה שאמרה רחל עזריה, יש מה שנקרא ההסדרה הרגילה של כלי ירייה והיא לא כאן אלא במקום אחר ובמצב אחר. אנחנו כרגע רוצים לאפשר לאנשים לקחת כלי נשק הביתה בתקופה ובזמן ובמקום שיחליט השר עקב מצב ביטחוני. יש חשש שיש מאן דהוא שהגישו נגדו תלונה במשטרה והיא התבררה ועדיין יכול להיות שלא התבררה מספיק ויכול להיות שגם המשטרה ממילא פועלת כך היום ולכן זה אולי אפילו מיותר לעשות את זה. אומרים שבן אדם כזה, אין עניין שניתן לו את הנשק ללכת אתו הביתה. הרי במצב רגיל לא היינו נותנים לאף אחד, במצב ביטחוני אנחנו נותנים לאנשים ולכן בוא נחריג איזו קבוצה קטנה. אני מאמין שכמעט לא קיימים אנשים כאלה, אולי מאה אנשים, אולי מאתיים אנשים, מספרים מאוד קטנים ורק בתקופה הזאת.

<רפי עציון:>
היום אנשים כאלה לא מקבלים נשק בכלל.

<מיכל רוזין (מרצ):>
אז על אחת כמה וכמה.

<היו"ר דוד אמסלם:>
יואל, האמן לי, הוויכוח מיותר. אנחנו כותבים כאן דבר שירגיע כאן את החבר'ה אבל אין לזה הלכה למעשה שום משמעות.

<מירי פרנקל שור:>
זה בהתאם לאמות מידה שתקבע המשטרה כי מה אמות המידה שיכולה לקבוע המשטרה?

<יונתן זייטק:>
משהו עקרוני. תלונה, כולם יודעים שהיא לא גזר דין ותלונות יש הרבה. טכנית, מה קורה אם מתברר אחרי שנה שבעצם לא היו דברים כאלה?

<מיכל רוזין (מרצ):>
הוא יחזור לשאת נשק.

<יונתן זייטק:>
את זה רציתי לשמוע. תגידו את זה.

<שולי מועלם-רפאלי (הבית היהודי):>
זה ברור, אבל מתוך שלא לשמה באה לשמה.

<מירי פרנקל שור:>
אלה שני קצוות של זמן. 

<היו"ר דוד אמסלם:>
אנחנו מדברים על מצב שהוגשה תלונה והתלונה מתבררת וכולי. במקרה כזה הבן אדם לא צריך לשאת את כלי הנשק שלו וזה בסדר. אני לא רואה בעייתיות אלא להפך. אני חושב שההערה של רחל היא חזקה והיא הגיונית.

<מיכל רוזין (מרצ):>
זאת לא ענישה.

<רחל עזריה (כולנו):>
זאת לא ענישה. זה לא להאשים אותו.

<היו"ר דוד אמסלם:>
אנחנו לא אומרים לו שלא יעבוד. 

<רחל עזריה (כולנו):>
אנחנו לא פוגעים בחופש העיסוק שלו ולא פוגעים לו בפרנסה. אומרים לו שלא ייקח את הנשק הביתה.

<היו"ר דוד אמסלם:>
תודה. אני רוצה לשמוע את רומן.

<רומן ליטרובניק:>
שלום לכם. משפחתי נרצחה על ידי מאבטח לפני שמונה שנים. איבדתי אימא, אבא וסבתא. למאבטח לא היה עבר פלילי. לא היה לו גם שום עבר פסיכיאטרי. זאת אומרת, אתם מדברים כרגע על כל מיני רישומים ועל בסיס זה לתת לו או לא לתת לו. לבן אדם לא היה שום עבר, לא כזה ולא כזה ואני חושב - תתקנו אותי אם אני טועה - שמרבית המקרים שהיו, זה היה בידי אותם אנשים שלא היה להם אותו עבר פלילי.

במקרה שלי אותו רוצח נמצא כלא שפוי. הייתה לו התפרצות זעם, לקח לי את כל המשפחה. אי שפיות זמנית. אתם מדברים היום על משהו טכני, איך לאחסן את הנשק ואני רוצה דווקא להתייחס למשהו יותר בסיסי ויותר עקרוני והוא האם זה בכלל נכון מלכתחילה לבטוח ולתת לאנשים את הנשקים. האם זה מה שישפר את המצב? האם אותם מאבטחים – וולדימיר הוא הנציג שלהם – עברו הכשרה של לוחמה בטרור? האם אני סומך על זה שהוא יסתובב עם נשק בחוץ ויתחיל לירות כשיש איזשהו אירוע? אתמול היה אירוע דקירה ביפו, אם באותו מצב היו מטפלים מאבטחים, אותם שומרים בסופרמרקט ובקניונים, אלה לא שוטרים, אלה לא ימ"מ או יס"מ או לוחמה בטרור, האם אתם רוצים שהאנשים האלה יתחילו לירות? זה לא מערב פרוע.

אני לא מדבר רק על הסכנה בבית, על אלימות במשפחה, אלא אני מדבר על משהו יותר רחב. האם זאת האוכלוסייה שאנחנו רוצים שתגן עלינו ברחובות? האם זה לא יהיה פשוט גזר דין?

אני מדבר מתוך הלב ומתוך הניסיון. 

<היו"ר דוד אמסלם:>
אני באמת משתתף בצערך ומעבר לזה אני באמת לא יודע אפילו להביע במילים כמה אני מתחבר לנושא שלך. כרגע זה לא הדיון שעומד בפנינו. 

<רומן ליטרובניק:>
אני יודע.

<היו"ר דוד אמסלם:>
אני מאמין שכלי נשק בכלל בחיים זה דבר לא חיובי. 

<רומן ליטרובניק:>
מסכים.

<היו"ר דוד אמסלם:>
אני מניח שזה בא לעולם כתוצאה מאילוץ. השאלה היא איפה יעבור, כן יעבור, מהי האבטחה, האם זה יהיה הצבא, האם לא הצבא, האם לצבא גם מותר לתת כלי נשק, דרך אגב, אני מכיר אירועים שקרו גם בתוך צה"ל, אירועים חמורים כאשר בא חייל, לקח את הנשק וירה בחברים שלו. לכן אני אומר שטרגדיות קורות בהרבה מקומות. השאלה העקרונית היא האם נשק צריך להיות, כן או לא, היכן ומה רמת האימון וכולי – זאת סוגיה אחרת לחלוטין שכרגע לא עומדת לפתחנו בדיון הזה.

דרך אגב, זה נכון שיש הרבה אנשים מטורפים ופועלים בנשק באופן חמור ביותר ופוגעים והורגים אנשים חפים מפשע כאשר לרוב הם גם לא מכירים אותם. בחלק מהמקרים אפילו לא מכירים את האנשים. אבל בצד השני של הסקאלה, הנשק הזה גם גורם להרבה נטרול של אנשים רעים. זאת אומרת, זה לא רק דבר שלילי. יש לו בהיבט הזה דבר חיובי שהוא שלילי. הוא כאילו הורג את השלילי. לכן אני אומר שבוודאי אני מניח שאם הנשקים היו הורגים רק אנשים שהם אנשים טובים ואנשים חפים מפשע, בוודאי היה צריך לסלק אותם מהמדף .
<רומן ליטרובניק:>
אני מסכים עם מה שאתה אומר אלא שאני לא חושב שזה יביא לאיזשהו איזון.

<היו"ר דוד אמסלם:>
זאת כבר שאלה אחרת. אני מכבד את העמדה שלך, בוודאי מהמקום ממנו אתה בא ויש לי הרבה כבוד לעמדה שלך, אבל כרגע זה דיון אחר לגמרי. כל סוגיית כלי הנשק, אולי באמת שווה שנעשה פעם דיון עם המשטרה לגבי הנושא הזה בימים כתיקונם ולא היום, כאשר המצב יהיה רגוע, אז נוכל לבוא ממקום פחות לחוץ ויותר מאוזן ונינוח. אני מניח שגם למשטרה בסופו של דבר אין עניין שאנשים יסתובבו סתם עם נשק. אני מניח שהחוק ב-2008 בא בתמיכת המשטרה כי הם רוצים לצמצם אבל לפעמים אתה עושה את התיקונים על בסיס הזמן, על בסיס מה שקורה באותה תקופה. יש תקופה שזה נכון להוריד וכרגע התקופה היא – כנראה, לפי חוות הדעת המקצועיות של אנשי הביטחון – דווקא להעלות. 

אני לא מתווכח אתם בצד הביטחוני, הם מביאים את ההערכה הביטחונית כי הם אנשי המקצוע בתחום. אנחנו באים כרגע לצד הטכני בעניין הזה. כאמור, אני באמת מכבד אותך, אני מתחבר אליך ואני מאוד אמפתי אליך ומשתתף בכל הצער ובכל מה שקרה לך בחיים ברמה האישית. אני סתם אומר לך את זה בנימה אישית. אני גם מבין אותך קצת יותר מחלק מהאנשים, למרות שאצלי זה לא קרה מפיגוע אבל אשתי זיכרונה לברכה נפטרה לפני חמש שנים ממחלה אבל אובדן הוא אובדן. לכן אני מבין מה אתה אומר לי ואני מרגיש את זה בתחושה אלא שאצלך זה יותר חמור, אלה יותר אנשים.

כאמור, זה דיון אחר שאם המשטרה או אני או אתה או מישהו יעלה את זה בפני בתקופה קצת יותר רגועה, אני ארצה לקיים את הדיון הזה, בשמחה. תודה רבה לך.

<אביב ישראל ארוך:>
משפט אחד. אני מייצג את ארגון חברות האבטחה. אנחנו בסוף אלה שאחראים לנושא של הנשק בצד הטכני. חשוב להגיד כאן שהמטרה, גם של העמיתים בצד השני וגם שלנו, היא לא להפוך את הגלגל, היא לא להוציא עכשיו את כל הכלים החוצה הביתה. אנחנו גם לא רוצים את זה ועמיתינו לא רוצים את זה. התהליך כאן מאוד סלקטיבי. לא כל מאבטח יוציא נשק הביתה. יש מקומות שהתרגלנו למצב לעומת ההתנגדות שלנו לפני כמה שנים והבנו שהמצב נכון והוא יישאר כך. המטרה כאן היא להיות סלקטיביים והיכן שצריך, לפי בן אדם, לפי רמת ההכשרה, לתת או לא לתת להוציא נשק הביתה.

בנוסף צריך לזכור, ולדימיר, את הנושא של הביטוח. אין לך ביטוח של שוטר. אין לעובדים שלנו ולא לנו ביטוח כזה. יש כאן הרבה נתונים שאנחנו כחברות אבטחה מונעים וימנעו מאתנו להחזיר את הגלגל אחורה ולנצל לרעה את ההיתר.

<היו"ר דוד אמסלם:>
עכשיו אתה פותח לי דיון הרבה יותר מורכב. אני אשאל שאלה את המשרד. האם הצעת החוק היא רק מאפשרת או מחייבת?

<יואל הדר:>
מאפשרת.

<היו"ר דוד אמסלם:>
זאת אומרת, אם חברת האבטחה לא מעוניינת, היא לא חייבת. אם אצלך זה רק מה שנקרא רצון טוב, אתה תשקול את העניין גם ברמה האזרחית וגם ברמת התרומה. אני גם מציע לכם וגם לכם לעשות דיון פנימי כי זאת לא רק השאלה של רצון טוב אלא יכול להיות שיש כאן איזשהו משהו שאתם צריכים להסדיר ביניכם כמו סוגיית ביטוח וסוגיות אחרות. יכול להיות שיש כאן סוגיה כספית ויכול להיות שאם נשאיר את זה רק ברמת החוק והרשאית, יכול להיות שאנחנו לא נשפר את המצב הקיים וכל אחד ישאיר את זה בדיוק כפי שזה היה. לכן אני מציע לכם לעשות דיון מקצועי ביניכם ולהסדיר את הסיפור הזה לא באמצעות חקיקה אלא באמצעות איזשהו נהלים ושיח ביניכם.

אתה אתי, יואל?

<יואל הדר:>
אני אתך. מאחר שהמצב שאנחנו רוצים לקבע הוא מצב שקיים שנה וחצי, אנחנו כבר יודעים. יש חברת ביטוח היום.

<היו"ר דוד אמסלם:>
אני לא מבין בזה. דיבר מישהו שמייצג את חברות האבטחה וחזקה עלי שזאת העבודה שלו. אני לא יודע איזה סוג ביטוח יש לו. יכול להיות שהוא עושה ביטוח רק לאתר. אני באמת לא יודע. יכול להיות שהוא עושה ביטוח לשומר, יכול להיות שהוא עושה ביטוח לשימוש בנשק, יכול להיות שאם הנשק הוא לשימוש השומר, אני מניח שאם אלה שמונה שעות, הוא משלם פרמיה א', ואם אלה 24 שעות, הוא משלם פרמיה ב'. דבר אתו.
<יואל הדר:>
בסדר.

<היו"ר דוד אמסלם:>
יכול להיות שאנחנו מחוקקים חוק שהוא לא יישם אותו.

<יואל הדר:>
יש שיג ושיח.

<אביב ישראל ארוך:>
החוק טוב. אנחנו אומרים, בניגוד למה שהשתמע כאן בחלק מהדיון, שהמטרה היא לא להוציא עכשיו מאה אלף כלי ירייה החוצה, לבית.

<היו"ר דוד אמסלם:>
הבנתי. אני רוצה לעבור להצבעה. נתחיל בהצבעות על ההסתייגויות.

<מירי פרנקל שור:>
אם ההצעה מקובלת, לפצל את סעיף קטן (ב), צריך להצביע על הפיצול לפי סעיף 84(ב) לתקנון.

<היו"ר דוד אמסלם:>
בסדר. מי בעד פיצול סעיף קטן (ב)? מי נגד?

הצבעה

בעד – פה אחד
פיצול סעיף קטן (ב) נתקבל.
<היו"ר דוד אמסלם:>
הפיצול התקבל.

<מירי פרנקל שור:>
עכשיו הצבעות על ההסתייגויות.

<היו"ר דוד אמסלם:>
אתם רוצים שנביא את הכול בחבילה אחת?

<דב חנין (הרשימה המשותפת):>
יש לנו מליאה. 

<היו"ר דוד אמסלם:>
מי בעד ההסתייגות של קבוצת מרצ, של המחנה הציוני ושל הרשימה המשותפת שהצטרפו אחד לשני? מי נגד?

הצבעה

בעד הסתייגויות – 4
נגד ההסתייגויות – 6
ההסתייגויות לא נתקבלו.

<היו"ר דוד אמסלם:>
ההסתייגויות נדחו.

<עידו בן יצחק:>
הערה אחת פרוצדורלית. אחת ההסתייגויות כאן היא לשם החוק. לא ניתן להגיש הסתייגות לשם החוק. אנחנו נכתוב את זה במקום אחר.

<היו"ר דוד אמסלם:>
לגבי הסעיפים. 

<מירי פרנקל שור:>
סעיף 10ג(ב). למקום ולפרק זמן בהם מתבצעת השמירה, יאושר.

פסקה (ד), במקום הרשות המוסמכת, אנחנו נעביר את שיקול הדעת לשר. את השאר, אנחנו ננסח בהתאם.

לעניין ההערה של חברת הכנסת עזריה האם לאפשר נשיאת הנשק, כולם או חלקם, או שאנחנו נכניס אותה כלשונה בנפרד, או אני מציעה למשטרה, לאור ההערות ששמענו, שהסמכות לתת נשק או לא לתת, זה לא רק לעניין עבירות אלימות במשפחה או עבירות אלימות אחרות אלא אני מציעה שהמשטרה תקבע אמות מידה לרבות אלימות במשפחה או עבירות אלימות אחרות. לא לתת נשק למאבטח, לא מתמצה רק בעבירות אלימות או עבירות אלימות במשפחה. יכול להיות שהם יחליטו שיש נסיבות אחרות.

<רחל עזריה (כולנו):>
אבל אחד הדברים שיהיו חשובים לנו זה שיש רישום בדבר עבירות אלימות.

<מירי פרנקל שור:>
אני מתחברת אליך. מה שאת כתבת. היא לא תאשר נשיאה ואחזקה של כלי ירייה מחוץ לאזור שבו מועסק בעל הרישיון לפי אמות מידה שתקבע המשטרה לרבות רישום עבירות אלימות במשפחה.

<רחל עזריה (כולנו):>
לרבות רישום?

<מירי פרנקל שור:>
כן. 

<רחל עזריה (כולנו):>
בסדר. אם יש את המילה רישום עבירות אלימות במשפחה, בסדר.
<מירי פרנקל שור:>
פסקה (ב) מתפצלת. פסקה (ג) נמחקת ופסקה (2) צריכה לקבל את אישור הוועדה.

<היו"ר דוד אמסלם:>
איך אני מביא את זה להצבעה, בשלמות או סעיף סעיף?

<מירי פרנקל שור:>
בשלמות.

<יואל הדר:>
מירי, תקראי בבקשה את הנוסח של (א) כי שיניתם אותו.

<מירי פרנקל שור:>
"שלום הציבור לכל הארץ או לאזור מסוים או לתקופה שתיקבע".

<יואל הדר:>
שלום הציבור וביטחונו.

<מירי פרנקל שור:>
שלום הציבור וביטחונו. זה מה שכתוב.

<רחל עזריה (כולנו):>
אני לא אוהבת את זה שאתם תקבעו אמות מידה לרבות בנושא זה וזה. בואו נקבע אנחנו. 

<מיכל רוזין (מרצ):>
הם ישבו כאן ואמרו למה הם מתנגדים.

<רחל עזריה (כולנו):>
תקבעו אמות מידה.

<היו"ר דוד אמסלם:>
לרחל עזריה יש בעיה אפילו כשמזיזים לה פסיק או ו'.

<מיכל רוזין (מרצ):>
שמענו את גורמי המשטרה.

<היו"ר דוד אמסלם:>
אני מדבר אליה. את הבעת את ההסתייגויות שלך ושמענו אותן. קיבלתי את הרעיון שלה בקונספט. כרגע אני חושב שמה שהגענו אתם, זה סביר מאוד. היא מתכוונת בגדול גם בן אדם שרק הגישו נגדו תלונה ונבדקה התלונה וגם נסגרה, עדיין היא רוצה שלא ייתנו לו נשק.

<רחל עזריה (כולנו):>
לקחת הביתה. רק לקחת הביתה.

<היו"ר דוד אמסלם:>
בוודאי. בן אדם נבדק, המשטרה החליטה שהוא צודק ולא קרה כלום. את רוצה, תתנגדי לעניין. גמרנו. 

<מירי פרנקל שור:>
יש לי פתרון שייתן מענה לכל. 

<היו"ר דוד אמסלם:>
אני כבר גולש למליאה בעשרים דקות. לא. גם כך קשה לנו להצביע. בשעה 11:00 הייתי צריך לעצור את הדיון. מה הפתרון?

<מירי פרנקל שור:>
הפתרון הוא לקבל את הערתה של חברת הכנסת עזריה, לכלול בחוק ולאפשר למשטרה לקבוע אמות מידה נוספות. תרצה – תרצה, לא תרצה – לא תרצה.

<רחל עזריה (כולנו):>
בסדר. מעולה.

<היו"ר דוד אמסלם:>
בסדר? מרוצה?

<רחל עזריה (כולנו):>
כן. מצוין.

<היו"ר דוד אמסלם:>
יופי.

<יואל הדר:>
אני לא יודע מה המשמעות של ההערה הזאת. האם כל מישהו שבא להתלונן ואחרי כן מתברר שהתלונה לא נכונה - - -

<היו"ר דוד אמסלם:>
לא. אני אומר לך מה. אני מקריא את זה בדיוק. "הרשות המוסמכת לא תאשר נשיאה והחזקה של כלי ירייה מחוץ לאזור שבו מועסק בעל הרישיון במקרה שבו לבעל הרישיון יש רישום בדבר עבירות אלימות במשפחה או עבירות אלימות אחרות".

מה זה רישום. רישום זה דבר שנשאר פתוח. קרי, אם הייתה תלונה שהתבררה והסתבר שהבן אדם זכאי, אין רישום מבחינתי.

<רויטל סויד (המחנה הציוני):>
מה עם תיקים סגורים?

<היו"ר דוד אמסלם:>
אמרתי, תיק סגור. 

<רויטל סויד (המחנה הציוני):>
לרבות תיקים סגורים.

<גבריאלה פיסמן:>
רישום מכוון לרישום פלילי.

<רויטל סויד (המחנה הציוני):>
היכה את אשתו מיליון פעמים ולא היו ראיות.

<היו"ר דוד אמסלם:>
מה זה רישום פלילי? כל בן אדם שהתלונן, זה נקרא רישום?

<מירי פרנקל שור:>
לא. חברת הכנסת עזריה מדברת על רישום פתוח.

<רחל עזריה (כולנו):>
אני לא דיברתי על רישום פתוח. אני רציתי כל רישום כי הרבה פעמים גם אם חשבו שהכול בסדר, בסוף הייתה עבירה. גם אם התיק נסגר מחוסר ראיות, עדיין.
<היו"ר דוד אמסלם:>
אנחנו כבר דנו על זה קודם. לכן אני מביא את הצעת החוק בשלמותה.
<מירי פרנקל שור:>
לא ברור לי.

<היו"ר דוד אמסלם:>
הסברתי. הרישום הפתוח. שתצביע נגד.

<רחל עזריה (כולנו):>
אבל זה לא נותן מענה. הם לוחצים, הם לא מעוניינים בזה מהשנייה הראשונה וזה לא בסדר. זה נושא שמקובל על כל חברי הכנסת. הם מרוקנים את ההערה מתוכן.

<היו"ר דוד אמסלם:>
אמרת את ההערה שלך. אני מסביר שוב. אני רוצה להתקדם אתה. גם אם אני לא מקבל את כולה במאה אחוזים, אני מקבל 99,9 אחוזים.

<רחל עזריה (כולנו):>
אבל זה לא 99,9 אחוזים. הם מרוקנים את זה. תנו לנו להצביע על זה. 

<בצלאל סמוטריץ (הבית היהודי):>
אם נניח יסתבר שזאת תלונת שווא?

<רחל עזריה (כולנו):>
זאת אלימות במשפחה.

<היו"ר דוד אמסלם:>
למה את צועקת? למה תמיד את צועקת?

<רחל עזריה (כולנו):>
כי הם עושים עלינו סיבוב. 

<היו"ר דוד אמסלם:>
אף אחד לא עושה סיבוב. תצביעי נגד.

<רחל עזריה (כולנו):>
אנחנו באנו בטוב. אני באתי בטוב.

<מיכל רוזין (מרצ):>
אתה מסכים אתנו על העיקרון.

<היו"ר דוד אמסלם:>
אני מסכים עם הרעיון הבא, שבן אדם שהוגשה נגדו תלונה, עד שתתברר התלונה, לא יישא את הנשק הביתה.

<רחל עזריה (כולנו):>
לא, אבל זה לא הסיפור.

<היו"ר דוד אמסלם:>
את מפריעה לי. את רוצה שאני אוציא אותך?

<מיכל רוזין (מרצ):>
באלימות במשפחה יש הרבה מקרים שנסגרים מחוסר עניין לציבור. אחר כך אומרים לא ידענו.

<היו"ר דוד אמסלם:>
את רוצה שאני אוציא אותך?

<מיכל רוזין (מרצ):>
לא.

<היו"ר דוד אמסלם:>
אז למה את מפריעה כל הזמן?

<מיכל רוזין (מרצ):>
כל הזמן? אני יושבת בשקט.

<היו"ר דוד אמסלם:>
לא. בעשר הדקות האחרונות את צועקת. אני רוצה להביא את זה כבר לכלל הכרעה. אני כבר לא בדיון. אני שמעתי אתכם ואם תחזרו על הדברים עוד עשרים אלף פעמים, זה לא משנה כלום ברמת העובדות. כרגע אני אישית חושב שבן אדם שהתלונה שלו התבררה והסתבר שהבן אדם חף מפשע לדעת משטרת ישראל שהיא הגוף המוסמך, אני לא חושב שצריך על החשבון להגיד לו שאנחנו עדיין מפחדים ממנו. 

<מיכל רוזין (מרצ):>
יש כאן סוגיה נפרדת משאר הדברים.

<דב חנין (הרשימה המשותפת):>
יש ויכוח בוועדה בשני מישורים. יש ויכוח שהוא ויכוח עקרוני, כאלה שבעד התיקון וכאלה שנגד התיקון אבל נשים את זה לרגע בצד. כרגע אנחנו עוסקים בשאלה נקודתית של מנגנון זמני שהממשלה חושבת שיש בו טעם ויש כאלה שמתנגדים לו, לאפשר נשיאת נשק בהיקפים יותר גדולים. מדובר כרגע על התייחסות רק לגבי אותו מנגנון זמני כך שאותן הערות או אותן שאלות שמטרידות אותך, שמדובר אולי בתלונה וזה עוד לא הוכח, יכול להיות שאתה צודק. אנחנו מדברים על משהו זמני לסיטואציה זמנית. זה לא הפתרון הקבוע אלא הכול מקרה יוצא דופן ומנסים להגיע לפחות בהיבט הזה להסכמה.

<בצלאל סמוטריץ (הבית היהודי):>
אבל הוא לא מדבר על זה. הוא מדבר על תלונה שנחקרה ונסגרה וגמרנו.

<יואל הדר:>
אם זה רישום פתוח או רישום פלילי, ודאי שאנחנו מקבלים את זה. מדובר על תלונת שווא ועל תלונה שנסגרה כי מצאו שהתלונה לא הייתה מוצדקת.
<בצלאל סמוטריץ (הבית היהודי):>
אתם יודעים להגדיר?

<יעל כהן-פארן (המחנה הציוני):>
לפעמים היא נסגרת מחוסר עניין לציבור.

<בצלאל סמוטריץ (הבית היהודי):>
מה אתם עושים כשהתלונה נסגרת?

<יואל הדר:>
בעבירה תמיד היא מחמירה, לא רק לקחת את הנשק הביתה אלא בכלל לא לתת נשק למאבטח.

<היו"ר דוד אמסלם:>
אני רוצה לומר משהו. אני רוצה לסייג את הדבר. אני מסכים עם כל מה שאתה אומר בעניין הזה. אני מבין את החשש שלהם אבל אני לא מקבל אותו. אני רוצה לסייג משהו. אם התיק נסגר מחוסר עניין לציבור, זה אומר שהוא לא נבדק. הוא נסגר לא בגלל שנבדקו הפרטים אלא בגלל שהנושא לא מעניין. 

<גבריאלה פיסמן:>
חוסר עניין לציבור, זה לא אי בדיקה של התיק. זאת לא המשמעות של חוסר עניין לציבור.

<היו"ר דוד אמסלם:>
אני לא יודע. לפי הבנתי חוסר עניין לציבור, זה אומר שלציבור אין עניין בתלונה. 

<גבריאלה פיסמן:>
אבל זה חלק מהמרשם הפלילי.

<היו"ר דוד אמסלם:>
לכן יכול להיות שבנושא הזה, שהסגירה התבצעה בגלל שלא לובנו הפרטים אלא הנושא לא מעניין. אולי כאן נסייג את זה כי הן טוענות שלכאורה עדיין הבעיה קיימת אבל לא נבדקה. אנחנו לא נכנסים לשאלה למה. אני מקבל את זה.

<אמיתי לוי:>
עד מתי?

<רחל עזריה (כולנו):>
גם כך זה זמני.

<היו"ר דוד אמסלם:>
אני אגיד עד מתי. זה הרי מצב חירום שאנחנו צריכים להוריד אותו בשגרה. במצב החירום הזה, הוא יהיה שומר והוא לא יישא את הנשק הביתה. אני לא יודע כמה אנשים כאלה יש במדינת ישראל. אני לא יודע כמה אנשים רגילים שאין להם את זה ייקחו את הנשק. לכן יש כאן איזשהו פלפול. אני נמצא כאן שעתיים בסרט שכולם חושבים שאנחנו לומדים גמרא אבל הלכה למעשה כמעט אין לזה נפקא מינא.

 לכן, תכניסי את זה. ההערות נגמרו. 

<יעל כהן-פארן (המחנה הציוני):>
אני רוצה שתהיה אפשרות לוודא את זה ולבדוק את זה. שזה לא משהו שכתוב ואף אחד לא עושה עם זה משהו.

<היו"ר דוד אמסלם:>
רישום שנסגר כאשר עילת הסגירה היא חוסר עניין לציבור.

<יואל הדר:>
רישום פתוח.

<היו"ר דוד אמסלם:>
רישום פתוח או רישום שעילת הסגירה הייתה חוסר עניין לציבור. 

<גבריאלה פיסמן:>
יש כאן הגבלה של שיקול הדעת המשטרתי שהיא לא נכונה במהות שלה. המשטרה מביאה בחשבון כשהיא מחליטה החלטות אם לתת נשק.

<היו"ר דוד אמסלם:>
חבר'ה, אני החלטתי כך. 

<גבריאלה פיסמן:>
אבל באופן אמיתי זאת פגיעה בשיקול הדעת של המשטרה.

<היו"ר דוד אמסלם:>
שיפגע בשיקול הדעת של המשטרה. אין בעיה.

אני רוצה להביא את הצעת החוק להצבעה.

מי בעד אישור הצעת חוק כלי הירייה (תיקון מס' 18), (כלי ירייה המשמשים לשירותי שמירה), התשע"ו-2016 כפי שהוקראה? מי נגד?

הצבעה

בעד הצעת החוק – רוב
נגד הצעת החוק – מיעוט

נמנע – אין

הצעת החוק נתקבלה.

<היו"ר דוד אמסלם:>
הצעת החוק אושרה. תודה.

הישיבה ננעלה בשעה 11:35.
[image: image1.png]